text:
Save Generations Organisation (S.G.O) yiyemeje umusanzu wayo mu iterambere ry’igihugu
Yanditswe na admin
Ubuyobozi bw’ Umuryango Nyarwanda utari uwa Leta uharanira iterambere ry’umwana, urubyiruko n’abagore “Save Generations Organisation S.G.O” ukorera mu kigo cy’urubyiruko cya Kabuga (Kabuga Yego Center) buvuga ko iterambere ry’Igihugu rizagerwaho buri wese abigizemo uruhare.
Mu kiganiro n’Imvaho Nshya, Nyinawumuntu Yvette, umuyobozi wa S.G.O yavuze ko ari igihe cyacu nk’Abanyarwanda kudategereza undi watugeza ku iterambere twifuza. Yagize ati “ Ni igihe tugomba kumenya ko dushoboye, ko hari ikintu kiturimo bityo, nitwiyegeranya, tukakibyaza umusaruro, kizatugirira akamaro kandi tuzubaka igihugu twifuza.”
Amavu n’amavuko ya S.G.O
Ni inzozi zigihe kirekire zagiye mu ngiro
Umuyobozi wa S.G.O avuga ko yari amaranye igihe kinini igitekerezo cyo gutangiza uyu muryango uharanira iterambere ry’umwana, urubyiruko n’umugore.
Yagize ati “ Nagize igitekerezo cyo gutangiza uyu muryango nk’ Umunyarwandakazi nyuma yo gutekereza no guha agaciro amahirwe nagize yo kwiga, gukora ari mu Rwanda ndetse no mu mahanga aho nanabashije kwiga mu gihugu cy’Ubuhorandi, nkora mu muryango waho uharanira iterambere ry’umugore aho nigiye cyane cyane ibijyanye no guteza imbere umugore n’umukobwa utibagiwe umuryango ndetse na sosiyete muri rusange; ariko nagiyeyo mfite izi nzozi mu gihe kirekire kuva mu mwaka wa 2007 ubwo nibazaga nti ese ko njyewe ngiriwe ubuntu, nkatezwa imbere nk’umukobwa ni iki nanjye natangaho umusanzu mu gihugu cyanjye.”
Akomeza avuga ko yagize amahirwe yo gukora ikiciro cya gatatu cya kaminuza muri icyo gihugu aho ngo yagiriwe ubuntu bwo guhura n’abantu batandukanye bafite ibitekerezo bitandukanye kandi byubaka.
Ati “ Inzozi zanjye zarushijeho kwaguka cyane ndibwira nti mu gihe cyanjye nanjye ndumva nifuza kuzataha mu gihugu cyanjye mu mwaka wa 2015 nkashinga umuryango ubasha kongerera ubushobozi abana n’urubyiruko cyane cyane ndeba ejo hazaza habo. Niyo mpamvu twawise Save Generations Organisation. Ni ukuvuga ngo uyu munsi turiho ariko nitudategura urungano rw’ejo hazaza, ruzakomeza byabindi bisanzwe biriho ndetse rugakora n’ibindi bikomeye byiza ntaho twaba tugana. Niyo mpamvu natangije uyu muryango ndetse hamwe n’abandi bafite iyi mitekerereze twiyemeza guharanira iterambere ry’umwana, urubyiruko n’umugore.”
Umwana, urubyiruko, umugore mbere na mbere
Nyinawumuntu avuga ko umwana ari umuntu w’ingenzi cyane bityo, ngo ntawavuga ejo hazaza yibagiwe umwana dore ko ngo ariwe muyobozi w’ejo, umubyeyi w’ejo, mwarimu w’ejo, n’ibindi mu kuzubaka igihugu twifuza.
Ni mu gihe urubyiruko rugira uruhare uyu munsi kandi bafite n’uruhare ejo.
Umugore nawe akagira uruhare rukomeye cyane ari mu kubaka umuryango harimo umwana n’urwo rubyiruko ndetse n’igihugu muri rusange.
Nyinawumuntu arakomeza “ Niba twifuza abayobozi beza ejo, abarimu beza ejo, abaganga beza ejo, n’abandi, abazabigiramo uruhare cyane n’umuryango. Mu myumvire nyarwanda, umugore afite uruhare rukomeye cyane mu guhindura ubuzima mu buryo bwiza kandi n’igihe atateguwe cyangwa ngo atezwe imbere abasha no guhindura ubuzima mu buryo bubi. Niyo mpamvu twifuje ko twakorana n’abo bantu kuko bizatanga umusaruro ufatika mu kugera ku gihugu twifuza.”
Kugeza ubu ibikorwa by’uyu muryango biri mu byiciro 4 ari byo: Kwita ku mibereho myiza y’umwana, kubaka ubushobozi no guteza imbere urubyiruko n’umugore, uburezi n’ubuzima. Yagize ati “ Ntitwatekereza ejo hazaza ngo twibagirwe ubuzima kuko iyo turi bazima ninabwo tubasha no gutekereza no kubaka n’ejo hazaza. Usibye ubuzima, twemera ko uburezi ari inkingi ikomeye yatugeza ku iterambere n’ejo hazaza heza twifuza. Ni kubw’ibyo dukora ibikorwa bigamije kubaka ubushobozi bw’umwana n’urubyiruko mu burezi aribyo gufasha twishyurira amafaranga y’ishuri abana n’urubyiruko batishoboye.”
Avuga ko batangiranye n’urubyiruko rutagize amahirwe yo kwiga (bacikirije amashuri), batangiza ibikorwa bijyanye no kubigisha imyuga iciriritse mu gihe cy’amezi hagati y’atatu n’atandatu bitewe n’umwuga; ndetse bakanabaha n’ amahugurwa y’ubumenyi ngiro agamije guhindura imyumvire, kubongerera ikizere n’iterambere. Muri ayo mahugurwa harimo amahugurwa ajyanye no kwimenya no kwisobanukirwa, kwihangira imirimo, ubukungu, kwizigamira, ikoranabuhanga mu gihe cy’ amezi atatu.
Umuryango utewe ishema n’abamaze guhugurwa bafite icyerekezo kizima
Kuva uyu muryango watangira bamaze guhugura urubyiruko rutiga rurenga 100 mu myuga iciriritse, baranaremerwa ndetse bafite ubuhamya. Abandi (urubyiruko n’abagore) barenga 500, babonye amahugurwa atandukanye y’ubumenyi ngiro.
Uyu muryango watangiranye n’urubyiruko rutiga, rugahugurwa amezi 3 mu mahugurwa agamije kubaka ubushobozi bwabo, harimo amahugurwa ku by’ubukungu, kwihangira imirimo, kwizigama, kwimenya, kwisobanukirwa bigamije kubaka ubushobozi bwabo no kubibutsa ko bashoboye kandi hari aho bakwikura n’aho bakwigeza.
Igishimishije kurushaho ni uko iyo amahugurwa arangiye baremerwa kandi bakazakurikiranwa mu gihe kigera ku myaka ibiri.
Kugeza ubu bahugurwa imyuga ijyanye n’ubukorikori ndetse n’ubudozi ariko nkuko Nyinawumuntu abivuga ngo babonye ubundi bushobozi bakwakira n’abandi bose babagana.
Yagize ati “ Batangira amahugurwa bari mu itsinda, bamarara guhugurwa ku kwizigama bagakora itsinda ryo kwizigama, iyo bamaze gusoza y’amahugurwa y’ imyuga bagahinduka Koperative, bamara guhinduka Koperative bagakorera hamwe nka koperative hanyuma tukabaherekeresha kubakurikirana mu gihe cy’imyaka 2 ndetse tukanabafasha mu buryo bwo kubahuza n’amahirwe atandukanye harimo kubahuza n’ibigo by’imari nka SACCO, BDF ndetse n’amasoko. Uretse ibi, tukabahuza n’inzego zitandukanye ku buryo bya bindi bize babasha kugira amahirwe yo kubishyira mu bikorwa bakikura mu buzima bumwe bakinjira mu bundi.”
Abagenerwabikorwa bafite ubuhamya kukomeye
Byiringiro Daniel, umwe mu rubyiruko akora ubugeni n’ubukorikori, birimo imyuga itatu itandukanye, ubudozi, kuboha agaseke, amaherena n’ibindi bijyanye nabyo, ndetse n’ubugeni bwo gukoresha ibintu byo mu mpapuro. Avuga ko nyuma yo kurangiza amashuri yisumbuye ntakizere cyo kubaho neza yari afite, kuko nkuko abivuga ngo yageze mu buzima bwo hanze bikabanza kumugora kwiyakira kuko nta bushobozi bwo gukomeza kaminuza yari afite.
Avuga ko yize ubuvuzi bw’amatungo ariko akabona ari nta handi hantu yabikoresha. Nyuma yo kubona amahirwe amukikije iruhande ngo nibwo yatekereje kugana ‘maison des jeunes’ ngo agerageze amahirwe ye naho yakura ubushobozi bwo gutangira.
Yishimira ko yahasanze umuryango S.G.O asanga hari amahirwe kuko ufite mu nshingano zawo ibikorwa byo guhugura urubyiruko mu buryo bwo kwihangira imirimo, ndetse bagatanga amahugugurwa ajyanye n’imyuga iciriritse.
Yagize ati “Ubwo nibwo nabashije kubegera nubwo nisanze arijye muhungu umwe rukumbi mu bakobwa. Gusa , nta pfunwe binteye kwicarana n’abakobwa mu birebana no kuboha ndetse n’iyindi myuga urubyiruko rubona ko ikwiye guharirwa abakobwa.”
Arishimira ko hari aho bavuye naho bageze. Ati “ Tumaze gutera intambwe ishimishije. Ubu ngeze ku rwego nitabira imurikabikorwa ku rwego rw’igihugu cyangwa ku rwego mpuzamahanga kandi ibikorwa nkora bigenda bitera imbere umunsi ku munsi.”
Asaba urubyiruko rukitinya ko nta mwuga ugenewe igitsina kuko nkuko abishimangira ngo yatangiye gukora uyu mwuga bagenzi be bamuseka ko ari umwuga wa gikobwa none ageze ahashimishije mu kwiteza imbere ndetse ngo yabashije gushinga irindi shami ry’abamurika imideri aho akora nk’umuhanga mu guhanga ( disagn), akaba ari muri ubwo buryo yahisemo gufasha urubyiruko rumugana.
Umutoniwayesu Rachel, ashimira umuryango S.G.O kuko wamuhuguye. Yagize ati “ mbere twabaga mu ngo, nta kindi dukora, nta ntego y’ubuzima, ari ugutegereza guhahirwa n’abagabo, nta kindi gitekerezo, ariko twaje guhuzwa n’umuryango badushyira hamwe, baraduhugura ku bintu birebana n’ihohoterwa rikorerwa abagore (kenshi ntitwamenyaga iryo ari ryo), byatumye twisobanukirwa, baduhugura ku iterambere ry’umugore, badukangurira kwizigamira. Kuri ubu, duhereye ku biceri bibiri by’ijana dutanga buri cyumweru, ubu dufite amafaranga arenga ibihumbi 100 kuri konti twafunguje muri Sacco.”
Yishimira amahugurwa babonye yo gukora ibikoresho by’isuku by’abagore Cotex kuko ngo asanga kumenya kubikora ari ibintu by’agahebuzo.
Ati “ Nubwo tubikoresha intoki, dufite intumbero yo kuzajya dukoresha imashini, kandi tuzagera ku ruganda.”
Akangurira abagore gutinyuka agira ati “ Abagore baba bafite impano bakazicarana bareke kwisuzugura ahubwo bakwiye kwisunga abandi kuko nta mugabo umwe. Iyo mwishyize hamwe mubasha kugera ku bintu byinshi. Ndakangurira abagore bose gushaka amatsinda, bakishyira hamwe bakizigama.”
Zayirwanda Clementine, afite imyaka 20, yabashije kwiga ikiciro cya mbere cy’amashuri yisumbuye ariko kubera impamvu zimugoye ntiyabasha gukomeza. Ashimira umuryango uburyo wabafashije kwiga kwiteza imbere muri rusange nk’urubyiruko ngo abasha kudoda akabona amafaranga.
Aba muri Koperative Ejoheza aho buri munyamuryango abona ibiraka bitandukanye byaba ibyo kuboha ibikapu, amasakoshi y’abadamu, ibikapu byo mu mugongo kandi bakaba babona isoko.
Kimwe na bagenzi be afite intumbero yo gukomeza kwiteza imbere akazagera ku ruganda.
Igihozo Deborah, afite imyaka 22, ntiyabashije gukomeza amashuri ye nyuma yo gutwara inda itateganyijwe agahita abura ubushobozi. Ashima umuryango uburyo wamukuye mu bwihebe, agira ati “ Uyu muryango watubereye igisubizo kuko baduha amahugurwa mu myuga. Ndashima S.G.O kubera ko jyewe nko ku ruhare rw’itsinda Ubumwe yadukuye mu bwihebe bitewe n’ubuzima bubi twari twaranyuzemo ariko baduhaye amahugurwa atugaruramo ubumuntu, nyuma badushyira mu mwuga, twiga kudoda, yaba imyenda, yaba ibikapu, sinkeneye gusaba umuntu uwo ari we wese, ndadoda, nkagurisha, nkabona amafaranga. Nishimira ko bamfashe ndi umukobwa wabyaye, nibazaga uburyo nzarera umwana, uburyo nzabaho ariko ubu nta kibazo nkigira kuko ubu mbasha kwifasha nkafasha n’umwana wanjye.”
Umuryango S.G.O utewe ishema n’imiyoborere myiza y’u Rwanda
Umuyobozi wa S.G.O Nyinawumuntu avuga ko yanyuzwe n’imiyoborere myiza y’u Rwanda irangajwe imbere na Nyakubahwa Perezida wa Repubulika Paul Kagame.
Yagize ati “ Dufite imiyoborere myiza niyo yatumye numva nava mu mahanga. Kera, imyumvire ya bamwe mu banyarwanda hari abibwiraga ko iyo ugiye mu mahanga ariho hari ubuzima ariko ikintu cyangaruye nukubera nanyuzwe n’imiyoborere myiza y’igihugu, iduha agaciro, iduha ijambo, iduha kureba kure ngo natwe tugire uruhare mu guhindura ubuzima bw’abandi bagenzi bacu bakiri inyuma, baduha urubuga rwo gutanga umusanzu wacu mu iterambere ry’igihugu.”
Akomeza avuga ko iyo wahawe urubuga, ubasha gutekereza uruhare wagira kugira ngo ugire impinduka nziza aho uri.
Ati “Ibyo byose tubikesha imiyoborere myiza kuko nta miyoborere myiza umuntu yirebaho gusa, ukigarukiraho ariko imiyoborere myiza ituma twirenga, ukareba imbere kandi ukagira uruhare mu gihugu cyawe. Imiyoborere myiza niyo itumye turi muri iki kigo cya kabuga Yego Center kuko bumvise neza iri yerekwa, bakarishyigikira, bakaduha aho gukorera kugira ngo twegere abagenerwabikorwa. Icyo ni ikindi kimenyetso cy’imiyoborere myiza.”
Byongeye kandi ashima uburyo kuri ubu umugore n’umukobwa bamaze gusobanukirwa neza ko nabo bafite uruhare mu iterambere ry’igihugu.
Ati “ Mbere washoboraga guhugura bigasigara mu mahugurwa ariko ntibikiri amahugurwa kuko bishyirwa mu ngiro kubera ko biva hejuru kuri ya miyoborere myiza imanuka ikagera hasi, ku buryo niyo uhugura umuntu ikintu aracyumva. Ikindi kintu cy’amahirwe ni uko urubyiruko, abagore muri iki gihugu bafite amahirwe adasanzwe. Ayo ni amahirwe dukesha ubuyobozi bwiza, ubuyobozi bwiza butariho amahirwe yajya aza akikubirwa na bamwe ariko ni amahirwe ya bose.”
Kugeza ubu uyu muryango urateganya gukomeza gukora ibi bikorwa bigamije guhindura imibereho n’iterambere ry’umwana, urubyiruko n’umugore, ndetse no kurushaho gufasha benshi bashoboka wagurira ibikorwa byawo aho bikenewe mu duce dutandukanye tw’igihugu, nubwo hari ubwo amikoro atabemerera gufasha ababagana bose.
‘Made in Rwanda’ ni imwe mu nkingi zitajegejega Guverinoma y’u Rwanda ishyize imbere, ngo ishakire igisubizo ibibazo byugarije ubukungu, cyane cyane ibiterwa n’icyuho kiboneka hagati y’ibyoherezwa mu mahanga n’ibitumizwayo, ni muri urwo rwego ubuyobozi bwa S.G.O buhamagarira Abanyarwanda gukunda no guteza imbere iby’iwacu kuko nkuko babishimangira ngo igihe ni iki nk’Abanyarwanda ko bagira uruhare mu gukunda no mu guteza imbere iby’iwabo.
Nyinawumuntu yagize ati “ Ntabwo twakunda cyangwa ngo duteze imbere iby’ahandi tutazi dusize iby’iwacu tuzi, byose rero bitangirana no kumenya. Kumenya kwacu gukwiriye gutangirana no kwimenya ubwacu nk’Abanyarwanda, kumenya iby’iwacu, tukabikunda, maze tukabibyaza umusaruro, maze tukabiteza imbere natwe ubwacu twiteza imbere. Icyo ngicyo kizaduha kugira bwa budasa kandi ubudasa bwacu ni urundi rufunguzo rwatugeza ku iterambere rirambye.”


c: text/html

text:
Thao Sophat, umwana w’umuhungu wo muri Cambodge yaravutse maze agera igihe cy’ikigero atangiye guhabwa icyo kunywa gifasha ibere rya mama we, nuko ageze ku gihe cy’amezi 18 ava ku ibere rya mama we kubera kutamubona; aho yatangiraga kujya yigira munsi y’inka yabo akayonka n’umunwa, we ubwe nta wundi muntu umufashije.Urubuga rwa internet: 7s7.be dukesha iyi nkuru rwanditse ko ibi uyu mwana yabikoze igihe yari asigaye aba kwa sekuru, aho ababyeyi be bari baramusize mu gihe bari baragiye mu gihugu cya Thaïlande gushaka akazi kugira ngo bongere bubake inzu kuko iyo bari basanganywe yari imaze gusenywa n’umuyaga wari uherutse kwibasira agace bari batuyemo.
Nyuma y’ibi bibazo byo kutabana n’ababyeyi be by’umwihariko nyina wagombaga kuba amwonsa, Thao amaze kugira amezi 18 yize umutwe wo kuzajya yigira munsi y’inka yabo akayonka kugira ngo anywe amata mu mwanya w’amashereka yagombye kuba ahabwa na nyina.
Uyu mwana w’umuhungu yatangiye konka inka nyuma y’uburwayi yari amaze guhura na bwo nyina akimara kumusiga; ibi kandi ngo yanabyize nyuma yo kubona akana k’iyo nka Inyana) kajya munsi ya nyina kakonka kuko ngo buri gihe iyo yakabonaga umwana yarariraga cyane agaceceka ari uko ako kanyana kavuye munsi ya nyina. Nyuma y’igihe gito noneho agacunga kavuye kuri nyina maze na we agahita ayijya munsi akonka kandi ngo iyo sekuru yanageragezaga kumukura ku ibere ry’iyo nka yariraga ubudaceceka agaceceka ari uko bamuretse akonka.
Kubera iyi myitwarire ya Thao, abaturanyi bamubonaga bamwibazagaho ndetse bakanasaba sekuru kuzayimubuza bamusobanurira ko ngo ishobora kuzamugiraho ingaruka mu mikurire ye, aho ngo yashoboraga gukura agira ubwenge nk’ubw’inka .Sekuru we ariko akavuga ko abona Thao nta cyo abaye kuko ngo afite ubuzima bwiza, ntarwaye, arakomeye, nta n’ubwo yari yahura n’uburwayi ubwo ari bwo bwose.

robotstxt: allowed

filter: keep


text:
Nyuma y’amezi asaga 11 ahawe inshingano z’ubwarimu muri ADEPR, Mukeshimana Edith yafashe icyemezo cyo kwandikira iri Torero arisezera kubera impamvu z’undi murimo Imana imuhamagariye gukora.
Mu kiganiro yagiranye na IGIHE, Mukeshimana yavuze ko yari amaze igihe kitari gito afite isezerano ry’uko azajya gukora umurimo w’Imana mu Itorero rye bwite.
Yagize ati “Imana yagiye ikoresha abakozi bayo batandukanye bakampanurira ko nzajya gushinga iryanjye Torero kandi mfite n’ibimenyetso byinshi bibyemeza. Mubo yagiye inyuzamo ubwo buhanuzi harimo n’abo twasenganaga muri ADEPR Segeem.”
Avuga ko ashimira byimazeyo ADEPR yamureze mu buryo bw’umwuka.Ati ‘Nabasezeyeho ntacyo bandega kandi nanjye ntacyo mbarega. Ndashimira Itorero nahozemo ryandeze neza ku buryo ubu numva ngeze ku rugero rushyitse ryo gukorera Imana mu buryo bwagutse.”
Mukeshimana yatangaje ko Itorero agiye kuyobora rizaba rifite amahame atandukanye n’aya ADEPR.
Uyu muvugabutumwa wari amaze imyaka isaga 10 mu Itorero rya ADEPR Segeem aho yakoze imirimo itandukanye irimo kuyobora icyumba cy’amasengesho, kuba umudiyakoni kugeza ubwo yahawe inshingano zo kuba Umwarimu mu Ukuboza 2016.
Biteganyijwe ko iri torero ritaramenyekana izina rizaba rifite icyicaro i Nyamirambo mu Karere ka Nyarugenge.


text:
Ibirori byo kwizihiza umunsi wo Kwibohora24 byabereye mu midugudu yose igize akarere ka Kayonza. Ku rwego rw'akarere, wizihirijwe mu murenge wa Ndego, akagari ka Karambi. Ni umurenge watuwe nyuma y'urugamba rwo kubohora igihugu kuko mbere hahoze ari muri Pariki y'akagera, ubu ukaba ufite abaturage basaga ibihumbi cumi n'icyenda (19,000).
Abatuye Ndego bashimiye ingabo zahoze ari iza RPA zitanze zikabohora igihugu, ndetse na nyuma y'urugamba rw'amasasu ubu bakaba baribohoye ingoyi y'ubukene, banashimira Umuyobozi bukuru bw'igihugu bwabagejejeho ibikorwa byinshi by'iterambere
Umunyamabanga Nshingwabikorwa w'umurenge Karuranga Leon yagize ati: “abanyandego ni twe twibohoye koko. Aha hahoze ari mu ishyamba, Leta ihatuza abaturage bari bavuye hanze y'igihugu n'abandi batari bafite aho batura. Ntibyagarukiye aho kuko yatugejejeho n’iterambere ritandukanye. Tubitsa muri SACCO, twibumbiye mu makoperative, dufite isoko riduhuza n'abavandimwe bo muri Tanzaniya b'Abanyambo, batuzitiriye pariki y'akagera nta muturage ugihungabanywa n'inyamaswa, tubasha kwitorera umukuru w'igihugu, twagejejweho girinka, VUP n’ibindi”.
Major Ndamage Kassim uyobora ingabo mu karere ka Kayonza, nyuma yo kunyura mu nshamake y'uko urugamba rwo kubohora igihugu rwagenze, yagize icyo asaba urubyiruko. Ati: "rubyiruko, mwige mushyizeho umwete kuko mufite amahirwe ahagije: nta macakubiri akiri mu gihugu, amashuri yarabegerejwe, mwubahe ababyeyi kandi muharanire guteza imbere igihugu cyacu kuko nimwe muzadusimbura".
Mu butumwa yatanze, Umuyobozi w'akarere Murenzi Jean Claude yagize ati: "amashanyarazi, amashuri y'uburezi bw'ibanze bw'imyaka 9 na 12, imihanda, amavuriro n'ibindi bikorwa remezo, byose ni igikorwa byiza twagejejweho n'inkotanyi zabohoye igihugu. Natwe tubifate neza, tubisigasira kugirango birambe. N'aho bitaragera tuzakomeza gushyiramo imbaraga kugirango ubuzima bw'abaturage burusheho kuba bwiza. Ariko, niba Leta yarubatse amashuri, namwe ababyeyi nimujyane abana kwiga kuko nta vangura rigihari. Mugire uruhare mu gushyira mu bikorwa gahunda za Leta, mutange mitiweri ku gihe kugirango muge mubasha kwivuza, muhunika imyaka tutazongera guhura n'amapfa, n’ibindi bikorwa byo kwiteza imbere mubigire ibyanyu.


text:
Ku wa Gatanu w’icyumweru gishize, tariki ya 8 Kamena 2018, abo banyeshuri bo mu Karere ka Kamonyi, bajyanwe mu bitaro nyuma yo gufata ifunguro rya saa sita rigizwe n’akawunga n’ibishyimbo.
Bakimara gufungura, batangiye gutaka mu nda bamwe bakavuga ko barimo no gucibwamo.
Nyuma yo kurara mu bitaro, abaganga bakurikiranaga bemeje ko abo bana bose bameze neza, nta kibazo bafite.
Kuri uyu wa Gatatu ubwo basurwaga n’Umunyamabanga wa Leta ushinzwe amashuri abanza n’ayisumbuye, Dr. Isaac Munyakazi, bamwemereye ko bari birwaje.
Imbere y’abayobozi b’inzego zitandukanye, aba bana basobanuye uko batangiye gutaka mu nda babonye umwe muri bo usanzwe urwara igifu atatse.
Uwo munyeshuri yagize ati “Naravuze ngo ndumva mu nda hari kundya kandi ko nabitewe n’ibiryo nariye.”
Undi munyeshuri nawe ati “Nanjye nahise mubwira ko numva mu nda hari kundya kandi ari ibiryo byabiteye.”
Byakomeje bityo bityo kugeza ubwo abana basaga 49 batakiye rimwe ko barwaye mu nda, bajyanwa kwa muganga igitaraganya.
Umunyamabanga wa Leta ushinzwe amashuri abanza n’ayisumbuye yatangaje ko ikibazo cy’abo bana babeshye kiri gukurikiranwa ngo hamenyekane niba hatarimo umugambi wo kurwanya gahunda yo kugaburira abana ku ishuri saa sita.
Yagize ati “Abana byagaragaye ko aribo babiteje abandi ubuyobozi buri kubakurikirana kugira ngo bunamenye niba nta kindi kibyihishe inyuma; kuko niba hari abantu batuye hano mu rusisiro bacuruzaga utuntu bagurishaga ku bana nabo ubwabo bashobora kuba impamvu yo gukoresha abana bamwe kugira ngo bagaragaze ko iyo gahunda ishobora kubateza ibibazo.”
Ubwo abana bajyanwaga kwa muganga ubuyobozi bw’ishuri bwatangazaga ko butazi impamvu y’uko gutaka.
Indi nkuru wasoma : Kamonyi: Abana 49 bajyanwe mu bitaro igitaraganya bazize ifunguro rya saa sita


text:
Kwihangira umurimo birasa nkaho bitagishoboka mu Rwanda
Mugihe leta y’u Rwanda ishishikariza abanyarwanda gushaka uburyo bashobora kubaho kandi bwihuse dore ko usanga hirya nohino umuvuduko mwiterambere wihuta arinako ubuzima burushaho gukomerera ibiremwa byose bituye isi
Bityo bigatuma umuntu kuruhande rwe ashaka uburyo yabaho bitandukanye nibihe byacyera aho umugabo mu rugo yagombaga kubazwa buri kimwe cyose ubu bikaba bitagikunda aho usanga umugabo n’umugore ndetse n’umwana mukuru bagomba guhaguruka bagashakira hamwe icyabatunga cy’uwo munsi.
Ni mururwo rwego leta nayo yahagurutse iti mukanguke buri muntu ku murimo abana iborohereza kwiga amashuri barayamanuka koko bamwe bakimara kuyarangiza basanga amazi siyayandi isi yarabazize bigira inama yo guhanga umurimo bayoboka inzira yo kuzunguza mu muhanda bita abazunguzage inzira itaraboroheye nagato kuko imodoka bita pandagali yari imeze nka za ndege z’abanyamerika drone ubwo zoherezwaga guhiga inyeshyamaba.bati aha hantu ntabwo araho guhahira nugushakira ahandi. bimwe mubikoresho bya MTN bakoresha batanga ama unit
bahise bagana iyo gukorana n’ibigo byitumanaho mu rwanda MTN,TIGO,na AIRTEL bibwirako nibura ho bazahabonera umukati ubwo twaganiraga nabamwe mubakora uwo mwuga batubwiyeko ari uguhungira ubwayi mu kigunda kuko ngo naho hari igihe bajya kubona police ibatungutse ho ibatwaye imitaka yabo nibindi bikoresho kandi ntibasobanurirwe impamvu . byababyiza boroherejwe gukora batirukankanwa
Uyu yitwa CHARLES NSAGUYE utifuje ko dukoresha ifoto ye muriyi nkuru yagize ati uba uhagaze uri gutanga mitiyu ukajya kubona police iraje iteruye umutaka iragiye nta bisobanuro batanze.ibyo bikabaho mugihe ku mafaranga ayo masosiyete abahemba haba havuye ho imisoro n’ibindi. yaje guhuza n’uyu witwa HALLELUYA NDAHIRIWE nibareke natwe turyohe nk'abandi bose
wagize ati ni ibintu bitumvikana kubona umupolice yaza uyu munsi akakubaza ngo umva sha nta mitiyu ya MTN ,TIGO, cyangwa AIRTEL ejo akagaruka aterura bya bikoresho byamufashije ashyira mu modoka.naho uwita UWIMANA JOSELYNE ati baza rimwe narimwe ntibakunze kuza ntabwo turi kimwe n’abazunguza imyenda cyangwa imbuto .
BANGANIRIHO THOMAS


text:
Menya imirongo 5 yo muri Bibiliya yagufasha kuzinukwa icyaha cy’ubusambanyi
Muri iki gihe abantu bagenda bagwa mu mutego w’ubusambanyi,ugasanga abagore n’abagabo baracana inyuma ,ibyo bigatuma isezerano ryabo ryangirika, imiryango yabo igasenyuka, amakimbirane mu miryango,kutizerana,ubukene bukabije ,abana bakabura ubitaho bikagira ingaruka nyinshi ku buzima bwabo n’ibindi.
Ubusambanyi ni ikintu gikwiye kurwanywa rwose kuko cyangiza imibereho ya muntu n’isezerano ry’ ugushyingirwa.Bibiliya ibivuga neza ko “nta mahoro y’umunyabyaha”abakora ubusambanyi bose ntakindi basaruramo uretse kugira imitima ibabaye no kwicuza.
Imana izi uburyo bwose bushobora kugusha abantu mu cyaha cy’ubusambanyi ,ariko itanga imiburo n’amabwiriza y’uko abantu bakwiye kwirinda imishyikirano yose ishobora kuganisha kubusambanyi ,igatanga ibyiringiro kubaguye muri icyo cyaha ni uburyo babasha kubivamo bakayoboka inzira yayo.
Reka turebere hamwe imirongo 5 yo muri bibiliya ishobora kugufasha kurwanya icyaha cy’ubusambanyi:
1.Ntugasambane:
Mu butumwa bwiza uko bwanditswe na Matayo 5:27-30 hagira hati:Mwumvise ko byavuzwe ngo “ntugasambane”.jyeweho ndababwira yuko umuntu wese ureba umugore akamwifuza,aba amaze gusambana na we mu mutima we.Ijisho ryawe ry’iburyo nirigushuka rikakugusha,urinogore urite kure.Ibyiza ni uko wapfa ijisho rimwe, biruta ko umubiri wawe wose wajugunywa muri Gehinomu.N’ikiganza cyawe cy’iburyo nikikugusha ugice ugite kure.Ibyiza ni uko wabura urugingo rwawe rumwe,biruta ko umubiri wawe wose wajugunywa muri Gehinomu”
Imana itubwira ko tugomba kureka ubusambanyi ubwo ari bwo bwose n’ubwo mu mitima,ikaduhishurira ko ikiruta ariko twakinjira mu bwami bwayo dufite urugingo rubura aho kugira ngo umubiri wose ujugunywe muri Gehinomu.
2.Kunyurwa no kwishimira umugore wawe.
Imana isaba abantu bayo kunyurwa nabo bashakanye,no kureka kurarikira abagore b’inzaduka(Imigani 5:15-20).
3.kutariganya umugore w’abandi:
Imana isaba abantu kuba umugabo w’umugore umwe,ikabasaba kurinda imitima yabo kuriganya abagore ba bagenzi babo kugira ngo hakomeze kubaho urubyaro rwubaha Imana.(Malaki2:13-15)
4.kwirinda inzira z’ubusambanyi zose zishobora kuganisha ku rupfu
Imana ihana abantu bayo kuzibukira inzira zose ziganisha ku busambanyi harimo ururimi rureshya,bakamenya ko inzu y’umusambanyi ari inzira igana ikuzimu,imanuka ijya mu buturo bw’urupfu (Imigani7:21-27)
5. Gukomeza isezerano ryo gushyingirwa.
Imana isaba abagabo n’abagore gukomeza isezerano bagiranye,bakabana akaramata,bakamenya ko batakiri babiri ahubwo ko babaye umubiri umwe.(Matayo19:4-6).
Ubusambanyi ni icyaha Imana yanga urunuka,birakwiye ko abakristo birinda inzira izo arizo zose zabatandukanya n’urukundo rw’Imana.
[email protected]


text:
Ni gute wagera ku ntebe y’ubuntu?
“Nuko ubwo dufite umutambyi mukuru ukomeye wagiye mu ijuru, ari we Yesu Umwana w’Imana, dukomeze ibyo twizera tukabyatura. Kuko tudafite umutambyi mukuru utabasha kubabarana natwe mu ntege nke zacu, ahubwo yageragejwe uburyo bwose nkatwe, keretse yuko atigeze akora icyaha. Nuko rero, twegere intebe y’ubuntu tudatinya, kugira ngo tubabarirwe tubone ubuntu bwo kudutabara mu gihe gikwiriye.”(Abaheburayo4:14-16)
Bibiliya idushishikariza kuza kwegera intebe y’ubuntu kugirango duhabwe imbabazi n’ubuntu tuzakenera mu bihe byigeragezwa. Igihe cyose twanze kwegera iyo ntebe y’ubuntu, tuba twiyimye ibyo dukeneye, tuba twiyimye imigisha yose twagenewe, tuba twanze ibyishimo byo kwa Data udukunda, utegereje ko tuza aho ari kandi witeguye kuduha imigisha yose byinyuze muri Kristo.(Abefeso1:3)
Ese urashaka kwegera intebe y’ubuntu? Aha hari inama n’amabwiriza ku babyifuza:
Menyako ntacyo wakora hatabaye ubuntu bwa Kristo: Mbere na mbere, ukeneye kumenyako ukeneye ubuntu bw’Imana. Ukeneye ubu buntu kuri buri kintu cyose cyo muri ubu buzima. Umwami Yesu ubwe yaravuze ati:
“Ni jye muzabibu, namwe muri amashami. Uguma muri jye nanjye nkaguma muri we, uwo ni we wera imbuto nyinshi, kuko ari nta cyo mubasha gukora mutamfite.”(Yohana15:5)
Ntacyo uba uri cyo igihe udafite Imana. Ntiwashobora kubaho ubuzima Imana ishaka ko ubamo mugihe ukiri muby’umubiri. Ukwiye kumva ko nta Kristo ntacyo washobora gukora. Ubufasha bw’Imana bwagakwiye kugutera kuyegera.
Shimishwa n’ibyo Kristo yarangirije ku musaraba :Ukwiye kumenya ukanashimira icyo Imana yadukoreye:
Ni ukuri intimba zacu ni zo yishyizeho, imibabaro yacu ni yo yikoreye, ariko twebweho twamutekereje nk’uwakubiswe n’Imana agacumitwa na yo, agahetamishwa n’imibabaro. Nyamara ibicumuro byacu ni byo yacumitiwe, yashenjaguriwe gukiranirwa kwacu, igihano kiduhesha amahoro cyari kuri we, kandi imibyimba ye ni yo adukirisha. Twese twayobye nk’intama zizimiye, twese twabaye intatane, Uwiteka amushyiraho gukiranirwa kwacu twese.”(Yesaya53:4-6)
Kristo yabambwe mu cyimbo cyacu ahinduka umutambyi mukuru uhora atwumva akanadusabira(Abaheburayo7:25). Yishyuye igihano cy’ibyaha byacu twari guhabwa maze yemerwa n’Imana.
Kubwa Kristo, twabonye umudendezo wo kugera ku Mana igihe cyose n’aho turi hose. Uburyo bumwe bwadufasha guha icyubahiro umurimo wa Kristo ni ukwishimira amahirwe twabonye yo kwegera Imana nta kiguzi cyangwa ikimwaro.
Saba wizereko binyuze muri Kristo uzabihabwa: Ugomba kwibuka ko niba ushaka kugira icyo usaba Imana, ukwiye kugira ukwizera. Yesu yagize ati:
“Kandi ibyo muzasaba mwizeye muzabihabwa byose.”(Matayo21:22)
Igihe dusenga, dukwiye gusengana ukwizera. Abaheburayo11:1 hatubwirako kwizera “ari ukumenya rwose ibyiringirwa udashidikanya ko bitazaba, kandi ni ko kuduhamiriza ibyo tutareba ko ari iby’ukuri”. N’ubwo tutabonesha amaso ibyo dusaba ariko mu kwizera tuba twizeyeko ibyo twasabye bizatugeraho.
Birakwiye kwegera intebe y’ubuntu, kuko ariho tuzababarirwa ibyaha byacu byose bityo tukemererwa kwegera Imana tudafite isoni n’ ikimwaro


text:
Umusore dukundana ntashaka ubukwe
Mbanje kubasuhuza mwese abo duhurira kuri uru rubuga.
Nagirango mumfashe mungire inama kuko numva maze kurambirwa pe.
Uko ikibazo mfite giteye ni uku: maze imyaka itatu n’igice nkundana n’umusore arakora nanjye ndakora nta kibazo cy’ubushobozi dufite, ariko kuva twatangira gukundana iyo nshatse kumubaza ibijyanye no kubana ahita ahindura ibiganiro akazana ibindi.
Muri make rero numva ndi guta umwanya kuko igihe cyose aba ambwira ngo mbe nitonze. Ahorana imishinga itarangira umwe warangira akavuga undi.
Ubu se koko ntiyaba ambeshya akaba ari kuntesha umwanya. Umuntu utajya wifuza ko twavugana n’akantu gato kaganisha ku kubana?
Mumfashe mungire inama kuko numva maze kubirambirwa.
Agasaro.com
Ukeneye kugisha inama abasomyi, twandikire kuri agasaromagazine@gmail.com
Forum posts
-
-
-
-
Mu mishinga agira ntawo gushinga urugo ajya agira?Uzamubaze wumve niba uwo gushinga urugo ntawo aragira kandi ni umushinga utoroshye gushyirwa mu bikorwa.Mujya gutangira gukundana se ni iyihe ntego mwihaye kugirango urukundo rwanyu rugere ku ndunduro.Ntacyikwihutisha twaza gahoro muganire ku rukundo rwanyu ubundi muruhe icyerekezo.
-
Umva di, none se uri umwana?
Niba ataguha gahunda ntanaguhe n’impamvu. caho!
ntanakubaha kuko ntabwo yagombye guhindura ibiganiro atagushubije igihe umubajije ikibazo icyo aricyo cyose.
iburishe umuburire umwanya, uko azabyitwaramo bizakubwira. naguhamagara witabe muvugane igihe gito umubwire ko hari utwo urimo umusezereho. nashaka kugusura ubyemere ariko umuhe igihe cyawe aho kwemera we ibyo avuze. nubura ntagushake nuko nta gaciro kanini aguha. ubwo uzatangire ushakire ahandi.
ubundi wicare witekerezeho nawe, urebe niba mu myitwarire yawe nta mpamvu ituma atakubaha nk’umuntu bafatanya imishinga y’ubuzima.
Hari ubwo waba ufite uko witwara bituma atakubonamo umuntu wwavamo umugore w’umutima bazabana.
-
-
-


text:
Ubuhamya bwa NYIRINKWAYA Salomo wari mayibobo
Nitwa NYIRINKWAYA Salomo navukiye I burasirazuba mu karere ka kirehe, tuvuka turi abana umunani, ariko muri abo bana bose ni njye satani yasabye arantwara
Namenye ubwenge nsanga ababyeyi banjye bombi bakijijwe ariko njyewe ntangira kujya mu bigare banyigisha imico mibi ntangira nywa itabi ry’ibibabi ku myaka 13, ku myaka 14 nari maze kumenya kunywa itabi risanzwe rinyuzura mu mutwe nkajya numva amajwi amvugisha kandi mu byukuri ntayo
Ubwo ya majwi yakomeje kumbwira ngo mve mu rugo kuko nta cyiza gihari ndayumvira nigira aho bita kabarondo ngezeyo mbura aho kuba mpita mfata icyemezo cyo kuba ku muhanda ntangira gucuruza urumogi ntaha munsi y’ibiraro
Bwa mbere nkirara mu kiraro nahuye n’umwana ati ngwino nkwereke uko tugomba kubaho anyigisha uko bacuruza urumogi tugataha tukajya mu kiraro ubusima buba ubwongubwo ariko hagati aho ndagirango mbwire ababyeyi basenga ko hari igihe satani ababura akadukira abana ni na byo byabaye ku babyeyi banjye ubwo satani yari amaze kubabura arangije arantwara
Ndibuka umunsi umwe polisi yaradufashe iradufunga hashize iminsi baradufungura kuko babonaga nta wutugemurira, ubwo naje kuba inshuti n’umupolisi ansaba ko murangira aho bacuruza urumogi ansaba kumukorera nkajya mucururiza urumogi
Naramukoreye cyane ndamamara ariko bancaka bakambura, ubwo nakomeje kumenyekana ahantu hose ariko abashinzwe umutekano ntibambone hashize igihe nkorera uwo mu polisi neza nta kibazo, aza kuncaka kuko yari azi aho ntuye arambwira ngo aranshaka, mu byukuri namukoreraga neza kuko abana be baryaga kuko namuhaye amafaranga
Ubwo naramwitabye bugezeho nsanga yantanze arambeshya ngo tugende ajye kungurira angeza ku banshakaga barankubita benda kunyica, baramfunga ariko igihe kigeze haza umupolisi arankubita cyaneeeeee arangije arandekura ndagenda njya mu bindi birara biramvura ndakira nkomeza kwibera mayibobo
Hashize igihe gito nigira I Burundi ndacumbika mpingukira ku mu islam umwe andebye abna ndasa na al shabab arampururiza abasirikare baramfata ariko nza gutoroka ngaruka mu Rwanda ariko mpagera nenda gupfa kubera inzara n’urugendo rw’amaguru
Bene data hari aba clients nagiraga bitwa ko ari abarokore ariko bari mu banguriraga urumogi kandi bagasubira mu nzu y’Imana
Ntuzacikwe n’igice gikurikira


text:
Kuri uyu wa Mbere tarki 5 Gashyantare 2018, niho iki kibazo cyatahuwe ubwo abakozi ba Ministeri y’uburezi basuraga Akarere ka Kayonza kugira ngo barebe uko uburezi buhagaze.
Dr Martin Ntawubizi, Umuyobozi w’ishami rya Kaminuza y’u Rwanda mu karere ka Nyagatare, umwe mu bagize itsinda ry’Abasura ibi bigo yavuze ko ari inshingano za bose kuko n’abarezi baba bakwiye gutoza abanyeshuri babo gufata neza ibikorwaremezo.
Yagize ati "Usanga nta mirimo yindi babatoza uretse kubigisha amasomo asanzwe. Kutabatoza ibyo ni ko kubima uburere, bongeraho no kubabuza uburenganzira bwabo kuko twasanze babima amazi n’umuriro.”
Ministeri y’Uburezi (MINEDUC) yasabye ibigo by’amashuri guha abana uburenganzira ku muriro n’amazi byabafunze, kugira ngo babashe kwiga uko bikwiriye.
Bamwe mu barezi usanga bitana ba mwana n’ababyeyi, ah bavuga ko uruhare runini ari urw’ababyeyi kurera abana babo, nk’uko umwarimu witwa Mukansoro Marie Jeanne yabivuze.
Ati ”Abana baturuka mu miryango yifashije usanga ntacyo bakora iwabo. Bagera na hano ntibagire ikintu batekereza gukora, ndetse nta n’ubwo bita ku byo bahasanze.”
Abanyeshuri baganiriye na Kigali today basobanura ko bamenyereye imvugo ivuga ngo ”Nta munyeshuri uba mukuru”, ariko basaba ubukangurambaga bubumvisha ko bagomba kugira inshingano.
MINEDUC ivuga ko kwima abana ubu burenganzira bibateza umwanda, ingeso mbi zirimo ubusambanyi no kunywa ibiyobyabwenge no kubura uko biga.
Yatangije gahunda y’ubukangurambaga mu mashuri hirya no hino mu gihugu; hagendewe ku nsanganyamatsiko igira iti ”Uburere n’Uburezi bwiza, ishingiro ry’Uburezi bufite ireme.”
Ibitekerezo ( 1 )
ARIKO HARI IBYO MINISTERI YUBUREZI ITITAHO KANDI BYINGENZI PE .....HARI IKIGO NZI CYISHURI KIGENGA MU MUJYI WA HUYE ABANA BADAKINA NGO BADAKORESHA AMAZI MENSHI ...NGO BATARYA CYANE, NGO BATANGIZA AMASAHA YA ETUDE IKIBABAJE KIRI BOARDING USHINZWE UBUREZI MU KARERE ARABIZI AZI UMUMARO WO GUKINA KU BANA ARIKO NTACYO BIMUBWIYE WE ICYE NUKO AZIKO AFITE AKAZI ABANDI BABUZI....NGO HARI USHINZWE IMIKINO NUMUCO WE SHWI IBYO NTABYO AZI.......MBWIRA WIZE KUVA SAA MBIRI UGEZA SAA KUMI NIGICE KOKO NTUKINNYE IBYO SI UKUKWICA MU MUTWE KOKO IKIZA NUKO ABANYESHURI BAGENDA BAHAGABANUKA NYINE ARI UBUNDI NI IGIFUNGO CYUMWIHARIKO NDABARAHIYE


text:
Habayeno umukobwa w'inkumi, akitwa Bwiza kandi akaba mwiza koko. Umuntu wese wamubonaga yumvaga amukunze ariko nyirakuru akamukunda by'akarusho.
Bukeye nyina aramubwira ati:"Enda iyi fu n'uru rwabya rw'amavuta, ubishyire nyogokuru kandi ntutinde mu nzira cyangwa ngo urangare, wibuke no kumuntahiriza."
Nyirakuru yari atuye hakurya y'ishyamba. Arigezemo ahura n'ikirura, kiriyoberanya, Bwiza ntiyabimenya, kimuramukije aracyikiriza. Kiramubaza kiti:"Uragana ha?" Aragisubiza ati
- Ndajya kwa nyogokuru.
- Umushyiriye se iki muri iyo nkangara?
- Mushyiriye ifu n'amavuta yo kujya arungisha.
- Nyogokuru wawe atuye he?
- Atuye hakurya y'iri shyamba. Ni 'rwo rugo rwa mbere uhingukiraho.
Ikirura kiriyamirira kiti:"Mbega umukobwa mwiza! Ariko se ndamuhabwa n'iki ko numva hafi abantu basa ibiti ? Yewe, hinga nigendere.» Taritari no kwa Nyirakuru wa Bwiza, kimutangayo, gihondagura ku rugi. Umukecuru abyumvise aravuga ati «Yewe!» Ikindi kiti «ni Bwiza; nkuzaniye ifu n'amavuta»
Umukecuru ati:" cyo injira nta mbaraga mfite zo kubyuka."
Ikirura kirakingura, kiraboneza no ku buriri kimumira bunguri, cyiryamira ku buriri bwe, kirimiramiza. Bwiza ngo agere kwa Nyirakuru asanga umuryango urangaye.! Ati:"Ko numva ibikoba binkuka!"
Araboneza no ku buriri yorosora cya kinyamaswa agira ngo ni nyirakuru. Agize ngo arajya kumuramutsa yumva atari we akora. Cya kinyamaswa kimwirohaho kiramumira. Hanyuma kiriryamira kirasinzira; kiragona cyane kuko cyari cyijuse.
Umuhigi arahanyura, yumva umugono wacyo ati « ni wa mukecuru w'aha ugona?» Ni bwo yinjiye mu nzu ku buriri asanga ari ikirura; icyo kinyagwa yari yaragihize, cyaramunaniye. Yanga kukirasa, maza yenda inkota ye, agisatura inda. Amaze kugisatura, asangamo wa mukecuru n'umwuzukuru we, abakuramo ari bazima na cyo kigwa aho.
" Sijye wahera, hahera umugani. "
Ikirura na Bwiza
Labels: imigani, imigani y'ikinyarwanda, umugani
No comments:
Subscribe to: Post Comments (Atom)


text:
Hahirwa uwo ibya Yesu bitazagusha
"Hahirwa uwo ibyanjye bitazagusha”
Ubu ni ubutumwa Yesu yahaye Yohana umubatiza, ubwo yari mu nzu y’imbohe.
Yohana yitanze ku murimo w’Imana ku buryo bugaragarira buri wese, kandi yari inshuti ya Yesu, nyamara igihe cyo kugeragezwa kwe ashyizwe mu nzu y’imbohe, Yesu ntiyagira n’icyo akora ngo amufunguze, ahubwo amutuma ho ati “Nimugende mubwire Yohana ibyo mwumvise n’ibyo mubonye. Impumyi zirahumuka, ibirema biragenda, ababembe barakira, ibipfamatwi birumva, abapfuye barazurwa, abakene barabwirwa ubutumwa bwiza. Kandi hahirwa uwo ibyanjye bitazagusha.”
Matayo 11:4-6.
Muri rusange abantu turemwe kimwe, tubabara kimwe, ndetse nta wifuza kubabazwa, gusa kuko turi mu isi ibigeragezo bijya bitugeraho, ibyatewe n’ibiza, ibyatewe n’imiterere y’ubuzima tubayeho cyangwa se ingaruka z’ibikorwa by’intoki zacu n’ibindi.
Ibi bigeragezo rero hari n’ubwo biza byisukiranya, kimwe kitararangira hakaza ikindi gutyo gutyo, rimwe narimwe twaba tuyobowe n’amarangamutima tugacyeka ko uko kugeragezwa ari ibihano by’Imana, ndetse bamwe bakibwira ko uwubaha Imana cyangwa usenga atajya ageragezwa, ariko uko si ukuri, abakiranutsi n’abanyabyaha bose bibageraho ntawe Imana yigirizaho nkana kwa muganga ntihajyayo abakiranutsi gusa, gupfusha bireba bose, ubukene, ibihombo, n’ibindi.
Komera rero kuko nta kigeragezo kibasha kutugeraho kitari rusange ku bantu, kandi Imana ni iyo kwizerwa ntabwo ijya yemera ko tugeragezwa ibirenze ibyo twakwihanganira, ikigeretse kuri icyo iyo ibonye dukomerewe iducira akanzu kugirango tubone uko tubasha kubyihanganira (1 Kor 10:13)
Tugaruke kubantu bubaha Imana. Iyo igihe cyo kugeragezwa cyageze ntabwo ubucuti dufitanye n’Imana muri icyo gihe butuma itwumvira ngo ikureho ibyo bigeragezo, ni nako Yohana yatekereje mu ijambo twahereyeho, yihamirizaga neza ko nta rubanza rubi afite imbere ya Yesu rwatuma amutererana, akamuheza mu nzu y’imbohe bituma atuma kuri Yesu ngo Ese ni wowe ? cyangwa dutegereze undi ?
Bishatse kuvuga ko atiyumvisha ukuntu Yesu uzi ubwitange bwe yamutererana bene ako kageni ! Icyatangaje abantu ni uko nyuma y’uko Yesu yakiriye ubwo butumwa bwa Yohana yamuhamirije ko mu babyawe n’abagore hatigeze kubaho umuntu uruta Yohana Umubatiza ariko ntiyigere amukura munzu y’imbohe, ahubwo yakomeje kwikorera umurimo wamuzanye, kugeza n’igihe Yohana yaciwe igihanga umurimo w’Imana warakomeje. Ibi bitwereka ko Kugeragezwa kwacu bitajya bikanga Yesu na gato kuko aba azi impamvu.
Yohana yari ageze ku munsi mubi, ariko nta cyaha yari afite imbere y’Imana. Ndagirango nongere mbibutse ko inzira y’umubabaro yanyuzemo itari yasibama ndetse si nawe wayiharuye, mbere ye benshi bari barayinyuzemo ndetse na nyuma ye benshi mu bakiranutsi bakomeje kuyinyuramo.
Iyo dusomye ijambo ry’Imana tubona abakiranutsi benshi bageragejwe kandi Imana igasa n’ibateye umugongo. Yobu yarageragejwe ubwo Satani yamusabaga Imana ikamutanga abana be bagapfa n’imitungo ikamushiraho, umubiri ukarwara ibibembe. Iminsi yo kugeragezwa niyo Petero yanyuzemo kugera ubwo yabambwe incuri ku musaraba, Sitefano bamwicishije amabuye n’abandi.
Bitandukanye na ya myumvire y’uko hageragezwa abanyabyaha, ahubwo Bibiliya yo yerekana ko ahubwo Abakiranutsi bo Satani ahora abapimisha amakuba n’ibyago byinshi (Zab 34:20).
Yesu rero atuma kuri Yohana ati: "Hahirwa uwo ibya njye bitazagusha". Nta kabuza Inzira ijya mu ijuru izabonekamo inzara, uburwayi, gupfusha, gucyena, gufungwa, kutitabwaho n’ababyeyi n’ibindi bibabaza umubiri, ariko Humura Yesu aragukunda. Umuririmbyi w’indirimbo ya 70 mu z’agakiza yaravuze ngo: "Reka gutinya ibizakubaho, Imana izakurinda, Reba ubushake bw’Imana gusa Imana izakurinda". Humura ntabwo Imana izakubabaza iteka ni ubihagarara mo neza nyuma hari ingororano z’abanesheje
Birashoboka ko usoma iyi nyigisho uri mu bigeragezo bigukomereye, ndetse wabuze uko ubyitwaramo, akazi wakoraga kahagaze, urageragezwa n’ab’akagombye kugukomeza cyangwa kugufasha uru rugendo, ariko icyo Imana igusaba ni uguhagarara udatsinzwe n’uburiganya bwa Satani.
Satani we arashaka ko ucumura ku mana, ngo ugaragarwe ho umugayo, ndakwinginga ngo wihangane kuko uzanesha, n’ubwo bitoroshye, Imana yo iratubwira ngo mwemere ko ari iby’ibyishimo rwose nimugubwa gitumo n’ibibagerageza bitari bimwe, mumenye yuko kugeragezwa ko kwizera kwanyu gutera kwihangana. Ariko mureke kwihangana gusohoze umurimo wako, mubone gutungana rwose mushyitse mutabuzeho na gato. Yakobo 1: 2 -4.
Imana ikubashishe kurwana intambara nziza yo kunesha!
Ernest RUTAGUNGIRA


text:
Rev. Rutayisire asanga u Rwanda rukeneye abashinzwe kurumenyera ejo hazaza
Rev. Dr. Antoine Rutayisire ari mu babona ko Abanyarwanda bakeneye abajyanama bashinzwe kubamenyera ejo hazaza, ariko batari abaraguza umutwe.
Uwo mushumba ari mu bavuga ko bakunze guterwa impungenge n’ejo hazaza h’isi n’ah’u Rwanda by’umwihariko, hashingiwe ku bibazo birimo ubwiyongere bw’abaturage, imihindagurikire y’ibihe n’ibindi.
Rev Dr Rutayisire, Umushumba mu Itorero ry’Abangilikani i Remera mu Mujyi wa Kigali, yabwiye Kigali Today ko abo bantu ari abashinzwe kumenya ibizaba, bifashishije amakuru y’ibyo babona “futurists”.
Ubusanzwe ibindi bihugu cyane cyane ibyibasirwa n’ibiza, bishingira igenamigambi ryabyo kuri abo bajyanama, kugira ngo nihabaho ibibazo abaturage bazabe biteguye guhangana na byo.
Rev Rutayisire avuga ko abayobozi mu nzego zitandukanye bajya bakora akazi k’ubujyanama bw’igihe kizaza, nk’iyo basaba abaturage kubyara bake bashoboye kurera, cyangwa iyo babasaba kwizigamira.
Ati ”Ariko dukeneye abatekinisiye b’inzobere mu kutwigira ibihe bizaza batari ba bandi baraguza umutwe kuko bo barizana. Ngira ngo ba Nostradamus n’abahanuzi bo muri Bibiliya ntawabahaga akazi.”
Ati “Ariko tubonye abakora isesengura bashingiye ku byo babona bakadukorera igenamigambi ry’imyaka 10 cyangwa 20 iri imbere twaba tugize umugisha, kuko igihugu kitabafite gisubira inyuma”.
Rev Rutayisire avuga ko hari ibintu umuntu adakenera guhumiriza ngo ahanure, birimo kuba u Rwanda rufite ikibazo cy’abaturage benshi bakeneye guteganyirizwa uko bazabaho.
Ati ”Uzajye mu muhanda mu masaha ya nimugoroba urebe abana baba bava ku ishuri uko bangana. Tugerageza kwirema umutima ko nta kibazo gihari, ariko kirahari.”
Rev Rutayisire akeka ko impamvu Abanyafurika muri rusange batagira abashinzwe kubigira igenamigambi ry’igihe kirekire, babiterwa n’uko babona imvura ihagije kandi ubutaka bahingaho butaragunduka.
Ku rundi ruhande, Minisiteri y’Imari n’Igenamigambi (MINECOFIN) ivuga ko buri rwego rwa Leta rugira uburyo ruteganyiriza ejo hazaza rukurikije inshingano rufite, ariko “uburyo buvugwa hano buratandukanye.”
Umuyobozi Mukuru ushinzwe Igenamigambi muri MINECOFIN, Godfrey Kabera, ati ”Mu nzego zitandukanye rwose birahari ariko icyo ushaka kuvuga ndumva gitandukanyeho gato.”
Bimwe mu bihugu bivugwa kuba byarihaye icyerekezo cy’igihe kirekire bibifashijwemo n’abahanga mu igenamigambi birimo nka Leta zunze ubumwe z’Amerika n’iz’Abarabu, u Bushinwa, Finland, Brazil, Singapore n’u Buyapani.
Ibitekerezo ( 6 )
nsubiza Gitenge,ushingiye kubyanditse muri Bible ,nawe ubaye umujyanama uri mubo Rev yavugaga,ubwo hari nabandi bafite uko babyumva yeanda bashingiye kuzindi sciences.Rero ibyo Rev AVUGA NUKURI CYANE
Ibyo Pasteur Rutayisire avuga bifite ishingiro.
Abahanga mû kwiga imishinga,batubwira ko hari imishinga ikorwa,nko mu myaka 5 ya mbere ikunguka,indi ikurikiye ikarangwa n’igihombo.Akenshi iyi niyo bâ mpatsibihugu baduha cyangwa badukorera.Twayibona tukajya mu bicu ngo twakize kandi bo babibona ko nyuma y’igihe runaka tuzasubir’inyuma.N,ibihugu ni uko;haba ibihe by’uburumbuke,hakaba n’ibihe by’amapfa kandi kubiteganya birashoboboka.Muri bibiriya turibuka Yozefu mwene Yakobo ibyo yakoze mû Misiri igihe cya Farawo.
Mû Rwanda dukeneye inararibonye zafasha igihugu kumenya uko ahazaza hazaba hameze zihereye ku isesengura ry’ibihe byahise n’ibyo turimo none.Mbona binakorwa,ariko byaba byiza habayeho urwego cyangwa itsinda ry’abantu babishinzwe.
Biragoye kubyumva ariko birashoboka kandi ni ngombwa kugirango iterambere turimo turirinde gutsikira,gusitara no kuba twasubir’inyuma.
Ariko abayoheva ninde wqbabwiye ko Imana yitwa Yehova? Wita imana izina uhawe nande ubwo bushobozi? IMANA irenze kure uko abayehova muyitekereza! Biransetsa cyane iyo muvuga ngo byisomere muri......... muvuga imirongo ya bibiliya. Bibiliya niki? Mwiga kuyifata mu mutwe gusa aho kuyisesengura ngo muri kujya mu isi nshya! Abazungu bazabata ruhabwe nimutagira ubwenge. Muri idini nkayandi urrtse ko kubavumbura bigoye kubatabakoraho ubushakashatsi.
Niba ushaka kumenya ejo hazaza,baza bible aho kubaza abantu.Niyo yonyine izi ibintu bizaba mu myaka iri mbere.Kandi iyo usomye bible neza,nibwo wumva neza uko ejo isi izaba imeze.
Nagirango nsubize Rev. Dr. Antoine Rutayisire uvuga ngo "Abanyarwanda bakeneye abajyanama bashinzwe kubamenyera ejo hazaza".Nagirango mbanze mubwire ko ibyo ashaka bidashoboka,kuko nta muntu numwe wamenya "Ejo hazaza",keretse imana yonyine.Imana imaze kuturema,cyane cyane ADAMU amaze gukora icyaha,Imana yacu yitwa Yehova yatweretse "our Future".Muli make,dore uko Bible ivuga.Dutegereje isi nshya izaba Paradizo n’ijuru rishya(2 Petero 3:13).Imana izakuraho ubutegetsi bw’abantu,ibuhe YESU.Bisome muli Daniel 2:44 na Ibyahishuwe 11:15.Ku munsi w’imperuka uri hafi,imana izarimbura abantu bose babi,isigaze abantu bayumvira gusa (Imigani 2:21,22).Noneho isi ibe Paradizo,ibibazo byose biveho burundu (Ibyahishuwe 21:4).Ngaho ahazazejo Pastor Rutayisire yibaza.Abajyanama asaba ko batwereka ejo hazaza,ntabwo bahamenya.Kereka imana yonyine yaturemye.
Ariko abayoheva ninde wqbabwiye ko Imana yitwa Yehova? Wita imana izina uhawe nande ubwo bushobozi? IMANA irenze kure uko abayehova muyitekereza! Biransetsa cyane iyo muvuga ngo byisomere muri......... muvuga imirongo ya bibiliya. Bibiliya niki? Mwiga kuyifata mu mutwe gusa aho kuyisesengura ngo muri kujya mu isi nshya! Abazungu bazabata ruhabwe nimutagira ubwenge. Muri idini nkayandi urrtse ko kubavumbura bigoye kubatabakoraho ubushakashatsi.


text:
Turashima cyane nyakubahwa perezida wa repubulika Paul KAGAME kuba yaranyubakiye nkava mu nzu imeze n’icyari cy’inyoni noneubu nkaba ndi mu nzu y’isima. Aya ni amagambo y’ibyishimo umwe mu baturage b’umurenge wa Bweyeye MUKAKAYIJUKA Annonciata watanze ubuhamya ubwo minisitiri w’ubutegetsi bw’igihugu KABONEKA Francis yari yasuye abaturage b’umurenge wa Bweyeye ku wa 30 Nyakanga 2018.
Abaturage bamwakiranye ibyishimo byinshi aho bose byagaragaraga ko bashaka kugira icyo bavuga bashima imiyoborere myiza ya leta y’u Rwanda. Mu mpanuro bahawe Minisitiri yabibiukije gukomeza kwicungira umutekano bahereye mu ngo zabo birinda ubuharike n’ibindi byakurura ubwumvikane buke. Yabasabye kwirinda ibihuha bakavuga inkuru nyazo. Yabasabye nanone gukomeza gushingira ku byiza bamaze kubona maze bagakomeza iterambere bibanda na none ku isuku yaba iyo murugo hitabwa ku bana n’umuryango muri rusange ndetse no mu biribwa kuko bibikorwa byose bikorwa biba bigamije kuzamura imibereho myiza y’umunyarwanda. Yasoje abibutsa ko umutekano udasigana n’iterambere.
Abaturage bagaragaje ibyishimo byo kunyurwa n’uru ruzinduko ndetse bakomeza no gushimira nyakubahwa perezida wa repubulika kubera imiyoborere myiza yabakuye mu bwigunge .


text:
Imihigo ni yose kuri VJ Spinny! Ibyari inzozi kuva agitangira mu mwaka wa 2010 ubu byahindutse impamo ndetse by’umwihariko izina rye rirakomeye mu bakora umwuga wo kuvanga umuziki muri Uganda.
Feri ya mbere azayikandagira amaze kuzenguruka Afurika
Vj Spinny ubusanzwe witwa Kalisa Joseph afite imyaka 22 y’amavuko, akomoka mu Rwanda mu Mujyi wa Kigali akaba yaratangiye kwiyumvamo impano yo kuvanga imiziki mu 2010 akiri mu mashuri yisumbuye muri Lycée de Kigali (LDK).
Mu mwaka wa 2014 akiyarangiza yahise atangira kubyihuguramo ndetse atangira gucuranga mu birori biciriritse, icyo gihe umushahara munini yabonaga wabaga ari ibihumbi bitanu ubundi agacurangira ubuntu.
Yabwiye IGIHE ko atigeze acika intege kuko yumvaga amaherezo bigomba kuzamutunga. Ati “Ntabwo nigeze ncika intege, ngitangira hari n’igihe nakoreraga ubuntu ubundi bakampemba bitanu ariko nkumva ngomba kubikomeza.”
Yongeyeho ati “Ubumenyi mfite, nta shuri na rimwe nabukuyemo, buri kintu naracyiyigishije bitandukanye n’uko abandi usanga barigishijwe. Ubumenyi bwose ni njye wabwishakiraga ibinaniye nkajya kubireba kuri YouTube uko abandi babikora, ni gutyo nazamutse.”
Ibirori byinshi muri Uganda Vj Spinny abigaragaramo muri iyi minsi; mu buryo buhoraho ni Dj w’akabari gakomeye ka Atmosphere Lounge gaherereye muri Kololo, aha niho abahanzi bakomeye muri Uganda bakunze kwicira icyaka.
Abicishije mu ikompanyi ye bwite yashinze yitwa Spinny Events, Vj Spinny ategura ibirori ngarukacyumweru bya “Girls in the city” bikabera muri Atmosphere Lounge, ibyamamare hafi ya byose muri Kampala usanga bibyiganiramo ku bw’umuziki w’uyu musore umaze kwigaragaza i Kampala.
Yagiye ategura ibitaramo bya Silent Disco bihuza abumva umuziki bambaye ecouteurs. Yabikoreye mu Mujyi wa Kigali, i Bujumbura mu Burundi ndetse bimaze kuba inshuro nyinshi i Kampala aho ateganya no gukorera ikindi gikorwa kuwa 31 Werurwe 2018.
Yagize ati “Nateguye ibitaramo muri Kampala inshuro nyinshi, mperutse kujya i Burundi no mu Rwanda naragiteguye kigenda neza. Ndashaka no kugera mu bindi bihugu nkagura impano yanjye, nzaruhuka maze kugera muri Afurika.”
Spinny asaruramo amafaranga menshi…
Yagize ati “Iyo byangendekeye neza, buri kwezi mbona amadolari ibihumbi bibiri. Ayo mvuze ava mu byo gucuranga aho nsanzwe nkorera mu buryo buhoraho ariko iyo nateguye na Silent Disco urumva ko muri uko kwezi amafaranga arazamuka cyane.”
Spinny yiga muri Kaminuza mu ishami rya BIT[Business Information and Technology] muri Cavendish University, azasoza muri Mutarama 2019. Yavuze ko amafaranga y’ishuri ayakura mu kuvanga umuziki.
Yagize ati “Ubu niga mu Mujyi wa Kampala muri Cavendish University, ni njye wiyishyurira ishuri, nditunze, ibintu byose ni njye ubyimenyera, ibi rero binyereka ko byangiriye akamaro.”
Yavuze ko kuba akorera mu Mujyi wa Kampala biri mu byamufashije cyane kugira ngo izina rye ryiyandike byoroshye. Mu bakora aka kazi barenga amagana, ari muri bake bakiri bato kandi bahagaze neza mu karere.
Yagize ati “Biramfasha cyane, ibijyanye no kuvanga imiziki hano muri Uganda hari iterambere rikomeye ndetse aba Djs ni benshi cyane. Iteka iyo ukorera i Kampala uhorana umutima wo kumva ko washakisha ubumenyi bwisumbuye kuko haba kurushanwa cyane hagati yacu.”
Umuziki w’iwacu watangiye gucengera muri Uganda, urebye nko mu myaka itanu ishize nibwo umuziki wacu batangiye kuwuha agaciro bagacuranga indirimbo z’abahanzi bo mu Rwanda. Abahanzi nabo barakangutse, ni ikintu cyiza nizera ko mu myaka iri imbere umuziki wacu uzagera kure.
Bruce Melody na Charly na Nina, amazina yanguhira aba Djs i Kampala
Yagize ati “Bruce Melody arakunzwe hano cyane, abandi ni ba Charly&Nina. Mu bandi bacurangwa hano hazamo Dj Pius wenda na Jody. Muri Make abacurangwa kuri Radio za hano ni ba bandi bakunze kuza Kampala kumenyekanisha umuziki wabo.”
Ibanga ryayobeye abahanzi bo mu Rwanda
Yagize ati “Abahanzi bo muri Uganda ntabwo baryama, nka Bebe Cool uzasanga buri gihe afite indirimbo nshya kandi nziza. Ab’iwacu mu Rwanda rero iyo akoze akaririmbo kamwe kagakundwa ahita agenda akaryama akumva ko byakemutse, ibi nibyo bibica rero. Ikindi abo mu Rwanda, iyo yumva akunzwe ku karirimbo kamwe ahita atangira kumva ko umuntu wese uri bumutumire agomba kumuha amafaranga menshi bitaba ibyo ntibikunde.”
Spinny yavuze ko gukorera i Kampala bitoroshye ku ruhande rwe bitewe n’uko akora amasaha y’ijoro mu gihe benengango ari bwo baba bayakanuye. Yagize ati “Urabona dukora amasaha y’ijoro kandi umutekano wa Kampala ni muke, gutaha mu ijoro cyane hari igihe uhura n’abajura bakakwambura, ni cyo kibazo ahanini njye mbona.”
Mu kuvuga aba Djs afata nk’icyitegererezo, Spinny yagize ati “Dj Jazz Jef w’Umunyamerika, Dj Angelo wo muri London, abo ni abantu nifuza kuzagera ikirenge mu cyabo. Ni nk’uko umuhanzi aba yumva yazakora nk’ibya mugenzi we watangije injyana runaka, natwe muri uyu mwuga ni gutyo.”
Icyerekezo Spinny afite mu myaka iri imbere ni ugukora ibitaramo ku rwego mpuzamahanga ndetse ngo yatangiye gutekereza uburyo yazajya akorana indirimbo n’abahanzi bakomeye akanazitunganyiriza ubwe.


text:
Rwamagana yisubije umwanya wa mbere mu kwesa imihingo
Akarere ka Rwamagana, kongeye kwisubiza umwanya wa mbere mu kwesa imihigo y’umwaka w’ingengo y’imari ya 2017- 2018 ku manota 84.5%.
Aka Karere ni nako kari kabaye aka mbere mu mwaka w’ingengo y’imari wa 2016- 2017 ku manota 82.2%
Dore Uko uturere twarushanyijwe mu mwaka w’ingengo y’imali ya 2017-2018
Dore Uko twari twarushanyijwe mu mwaka w’ingengo y’imali ya 2016-2017
Ibitekerezo ( 1 )
Ibi nabyo bibamo "gutekinika".Jyewe nkomoka mu karere ka Rwamagana,umurenge wa Gahengeri,akagari ka Runyinya.Akarere kacu,kari mu turere dukennye cyane,tutagira imihanda myiza,amazi n’amashanyarazi.Ubwange nzi neza ko aho ntuye (utugari twa Mutamwa,Runyinya,Kanyangese,Rwamashyongoshyo,etc...),abaturage batanga Mutuelle ari bacye cyane.Executive w’Umurenge witwa Richard,ahora abafunga kubera kubura Mutuelle,ndetse akabakubita.Amazi n’amashanyarazi,ntayaba muli utwo tugari 4,tugize 1/2 cy’Umurenge.Nta muhanda mwiza tugira.Mwarangiza mukatugira "abambere"??Iyi si koko irarwaye kabisa.Koko dukeneye ubwami bw’imana.


text:
REPUBULIKA YA DOMINIKANI
Bashoboraga gufungwa
‘Bagiraga amakenga nk’inzoka, ariko bakamera nk’inuma batagira uburiganya’
Abagaragu b’indahemuka ba Yehova bagombaga gukomeza kubona ibyokurya byo mu buryo bw’umwuka mu gihe umurimo wari warabuzanyijwe, ariko imimerere yari mu gihugu yari iteje akaga abasengaga by’ukuri. Muri iyo myaka abavandimwe benshi barafashwe kandi bakatiwe gufungwa incuro nyinshi.
Juanita Borges agira ati “igihe namenyaga ukuri mu mwaka wa 1953, nari nzi neza ko nashoboraga gufungwa nzira ko ndi Umuhamya wa Yehova. Kandi ibyo ni byo byambayeho. Mu kwezi k’Ugushyingo 1958, igihe nari nagiye gusura mushiki wacu Eneida Suárez, abamaneko baraje badushinja ko twari mu materaniro. Twakatiwe gufungwa amezi atatu kandi buri wese acibwa amande y’amapeso 100, icyo gihe yanganaga n’amadolari 100 (hafi 70.000Frw).”
Leta yakoze uko ishoboye kose ngo ibuze Abahamya guteranira hamwe, ariko abavandimwe ntibigeze bacika intege. Icyakora bagombaga ‘kugira amakenga nk’inzoka, ariko bakamera nk’inuma batagira uburiganya’ (Mat 10:16). Andrea Almánzar agira ati “iyo twajyaga mu materaniro, ntitwahagereraga rimwe. Na nyuma y’amateraniro, incuro nyinshi twahavaga bwije kubera ko twagendaga mu byiciro kugira ngo hatagira udukeka.”
Jeremías Glass wavutse igihe se León yari afunzwe, yabaye umubwiriza mu mwaka wa 1957 afite imyaka irindwi. Yibuka amateraniro yaberaga iwabo mu ibanga, n’ingamba bafataga kugira ngo hatagira umenya ko habera amateraniro. Jeremías agira ati “ababaga bateranye bose bahabwaga agace k’ikarito kanditseho umubare ugaragaza uko bari bukurikirane bataha. Iyo amateraniro yabaga arangiye, papa yanshyiraga ku muryango, nkareba umubare wanditse ku gakarito nkereka abatashye aho banyura, bakagenda ari babiri babiri kandi ntibanyure mu cyerekezo kimwe.”
Nanone bashyiraga amateraniro ku gihe batashoboraga gupfa gufatwa. Urugero, Mercedes García yigishijwe ukuri na nyirarume Pablo González. Igihe yari afite imyaka irindwi gusa, nyina yarapfuye kandi icyo gihe se yari afunze, asigara wenyine ari kumwe na bakuru be bane, basaza be batatu na barumuna be babiri. Mercedes yabatijwe mu mwaka wa 1959 ubwo yari afite imyaka icyenda. Abavandimwe bumvise disikuru y’umubatizo saa cyenda n’igice za mu gitondo kugira ngo hatagira ubafata. Iyo disikuru yatangiwe mu rugo rw’umuvandimwe maze ajya kubatirizwa mu ruzi rwa Ozama runyura mu murwa mukuru. Mercedes agira ati “saa kumi n’imwe n’igice za mu gitondo, ubwo abaturanyi barimo babyuka, twe twari mu nzira tugaruka imuhira.”


text:
Mu gitondo cyo kuri uyu wa 14 Mata 2018, ni bwo hamenyekanye urupfu rw’abantu batatu bagwiriwe n’inzu bagahita bahasiga ubuzima bo mu kagari ka Kiyanza, umurenge wa Ntarabana mu Karere ka Rulindo.
Abapfiriye muri iyi nzu ni umubyeyi wari utuye mu Kagari ka Kiyanza witwa Nyirambarushimana Alphonsine n’abana be babiri, uru rupfu rwamenyekanye mu gitondo cyo kuri uyu wa Gatandatu ubwo abaturanyi be babyukaga bagasanga uruhande rumwe rw’inzu rwaguye kandi akaba ari na rwo rwarimo aba ba nyakwigendera, bahita batabaza.
Umwe mu baturage wanabonaga iyi nzu yubakwa waganiriye na NONAHA.com yatubwiye ko itari ikomeye urebye ibikoresho byari biyubatse, yatubwiye ko basaza be ari bo bayubatse kuko ubusanzwe uyu mubyeyi nta mugabo yagiraga, akaba akeka ko byatewe n’imvura imaze iminsi igwa kandi inzu itari ikomeye.
Umuyobozi w’Akarere ka Rulindo Kayiranga Emmanuel yemeje iby’aya makuru ko babimenye mu gitondo bagahita batabara.
Bwana Kayiranga yagize ati ”Ni byo koko abantu inzu yabagwiriye bitaba Imana, ubu turi no mu itabaro akarere kashatse ibyangombwa byo gushyingura”.
Abaturage bari ku itabaro
Mu butumwa bujyanye n’ibi bihe by’imvura, uyu muyobozi avuga ko abaturage bagomba kwirinda cyane cyane abafite amazu adakomeye, kuyajyamo muri iki gihe imvura iri kugwa, abayobozi na bo bakamenya amazu adakomeye hakarebwa icyakorwa kugirango hirindwe ingaruka z’ibiza.


text:
Abatuye mu murenge wa Bugarama wo mu karere ka Rusizi baravuga ko amatara yo kumihanda yo muri uyu murenge akunze gucanwa iyo hari abayobozi bagiye kuza muri uyu murenge ariko ngo indi minsi aya matara ntajya yaka bityo bagasaba ubuyobozi ko aya matara yajya acanwa buri gihe,ubuyobozi bw’aka karere bwo butangaza ko aya matara yangiritse bityo ngo hakaba ahari gushakwa uwaya sana.
Aba baturage bavuga ko amatara yo kumuhanda abafasha mu rwego rw’umutekano ndetse na bimwe mu bikorwa bikorwa mu masaha ya nijoro,mu cyifuzo cyabo bakaba baravuga ko aya matara yazajya acanwa na bo bakabona urumuri rwo kumuhanda
Umuyobozi w’akarere ka Rusizi Bwana Harerimana Frederic Yabwiye TV/Radio one ko iki kibazo cy’amatara bakizi ndetse ko bashatse umukozi ugomba kuyatsa,gusa ntiyatangaje igihe iki kibazo kizakemukira.
Umurenge wa Bugarama ni umwe mu mirenge y’umujyi iri muri aka karere iyo aya matara yo ku muhanda ari kwaka mu masaha yanijoro urumuri rwayo rufasha abahagenda ndetse nabahatuye ariko iyo atari kwaka ubona ari mu icuraburindi ku buryo hari nabavuga ko hari ubwo abajura babambura ibyo bafite bitwikiriye uwo mwijima.
Rusizi: Bacanirwa ari uko abayobozi babasuye
Sangiza inshuti iyi nkuru kuri:
Abatuye mu murenge wa Bugarama wo mu karere ka Rusizi baravuga ko amatara yo kumihanda yo muri uyu murenge akunze gucanwa iyo hari abayobozi bagiye kuza muri uyu murenge ariko ngo indi minsi aya matara ntajya yaka bityo bagasaba ubuyobozi ko aya matara yajya acanwa buri gihe,ubuyobozi bw’aka karere bwo butangaza ko aya matara yangiritse bityo ngo hakaba ahari gushakwa uwaya sana.


text:
Orient Park Hotel iherereye i Nyarutarama mu Mujyi wa Kigali, yashyizeho gahunda yo kunezeza abakiriya bayo no kwishimana nabo, aho buri wa gatanu hazajya haba umugoroba udasazwe wiswe ‘Special Friday’.
Ni umugoroba uzajya urangwa no gususurutswa n’inzobere mu kuvanga imiziki ziyobowe na D&J Yassin kuva saa kumi n’imwe kugeza saa tanu z’ijoro.
Hazajya haba hari icyocyezo aho buri wese atanga komande y’icyo abasha cyocyeje, ndetse n’umuntu wese uguze ibinyobwa bibiri bya Bralirwa akabasha kongezwa ikindi kinyobwa.
Aganira na IGIHE Bazimaziki Jean Nepomuscene, Umuyobozi Mukuru w’Ikigo Apogee Hospitality Management Solution, aricyo kigenzura imikorere ya Orient Park Hotel, yatangaje impamvu bashyizeho ‘Special Friday’, ko hagamijwe gusabana n’abakiriya kuko akenshi bahagera bihuta ariko mu mpera z’icyumweru (Week-End), akaba ariwo mwanya mwiza wo kwisanzurana na bo.
Ati” Kuri Orient Park Hotel tugira abakiriya benshi ariko mu minsi y’akazi baba bihuta nta mwanya bafite, twatekereje rero ko buri wa gatanu twajya tugira ikintu kiduhuza nabo, bakidagadura ndetse tugasabana kuko baba binjiye muri wikendi nta gahunda z’akazi zibagose.”
Yakomeje agaragaza ko ari na gahunda yo kubifuriza ubuzima buzira umuze, kuko kuruhuka umuntu yumva umuziki akunda, asabana n’inshuti n’abavandimwe biri mu bituma akomeza kwishimira ubuzima akagira ubuzima buzira umuze.
Ibyo wamenya kuri Orient Park Hotel
Ibyumba bya Orient Park Hotel ni ntamakemwa kuva ku cyumba gito (single room), icyumba kinini (double room), icyumba kirimo uburiri bubiri (twin room), icyumba cy’abantu biyubashye (Executive Suite Room).
Ibiriciro ku ijoro rimwe harimo n’ifunguro rya mu gitondo bihera hagati y’amadorali 70 kugeza ku madorali 120 bitewe n’icyumba umukiriya yahisemo
Iyi hotel kandi ifite ahagenewe inama n’amahugurwa kandi hisanzuye habasha kwakira abantu 150.
Restaurent na Bar
Ku bufatanye na Restaurant Chez John yubatse izina mu mu Mujyi wa Kigali, ikaba inakorera muri iyi hotel, usahanga amafunguro y’amoko yose yo hirya no hino ku Isi, ku bihumbi bitanu gusa (5000Frw).
Ubunararibonye mu gutegura amafunguro y’amoko yose butuma serivisi za cattering zikorwa neza kandi ku gihe buri wese akishimira gukorana na Orient Park Hotel.
Ibinyobwa byaba ibisembuye n’ibidasembuye ubisanga ku biciro byiza bituma wumva hotel ari ahantu udakwiriye gutinya.
Ikindi ni uko Bar iri hafi ya Pisine ku buryo byorohera buri wese kuba yava muri pisine agafa icyo ashaka.
Bafite abakozi babyize kandi barangwa n’ubunyangamugayo n’ikinyabupfura, ku buryo buri wese aba yizeye ko ahabwa serivisi nziza.
Umukiriya wese ugeze muri Orient Park Hotel abona internet ku buntu kandi yihuta cyane. Ukeneye ibindi bisobanuro wabandikira kuri [email protected] cyangwa ugasura website yabo ariyo www.orientparkhotel.com
Wanabahamagara kandi kuri 0788253776 no kuri 0788356603 no kuri 0722500322.
Ku mbuga nkoranyambaga Orient Park Hotel wayisanga kuri twitter wanditse @ParkOrient, naho Facebook page ni Orient Park Hotel Rwanda
Orient Park Hotel iherereye mu karere ka Gasabo, umurenge wa Remera, I Nyarutarama ku muhanda KG 13 Ave, werekeza kuri Golf Club.


text:
Abakinnye karere si ngombwa kubasobanurira icyo “kwipasa muremure” bisobanura. Abakurikira umupira bo sinabibarusha. Si no mu mupira gusa ushobora no kwipasa muremure mu buzima busanzwe. Urugero ni ukujya mu kabari ufite gahunda n’inshuti iza kukugurira ugatumiza byeri ya nshuti yawe igahura n’ikibazo ntize telephone yawe ikazima. Wenda aho wavuga ko harimo n’ubudebe. Uwabivuga nutazi icyaka icyo ari cyo uretse ko ushobora gusanga nawe ari muri ba bantu batunga imodoka igira retorovizeri igura amafaranga aruta umushahara wabo. Uti uyu ni umusongarere. Ukavuga utyo utunze terefone ihenze kurusha moto kandi nta na mobayiro money irimo yo kwishyura urugendo rwo kuri moto rwa make. Ugasekwa nukodesha inzu y’ibihumbi magana ariko agahora yikopesha amakara kwa mama Mutesi. Nawe wakongeraho ingero niba wayotse [Kuyoka ni ukurishyira mu nkoranya mwongeraho ko ari ikiryogo. Eh! abuzukura bacu bazakeka ko kera mu gihe cy’abami b’abatafugenge habayeho ikiryogo ari cyo cyabyaye ikinyarwanda cyabo]
Umuntu yakwibaza ati igitera kwipasa muremure ni iki? Ese nuko umuntu aba yabuze ubundi buryo? Reka reka! Abantu dukunda ibituvuna nubwo tudakunda kubyemera. Mu mukino w’umupira w’amaguru uwipasa muremure aba yabaze nabi. Yabigira akamenyero akitwa umuswa. Ikindi kandi ntaba ashaka gukinisha abandi bakinnyi. Yumva ko ari we kamara. Nyamara agakoresha imbaraga nyinshi yiruka inyuma yigihombo.
Uyu munsi nafashe bisi iva kimironko njya mu mujyi mara isaha n’igice umushoferi azunguruka hose ashakisha umuhanda. Navuyemo ntaragera iyo njya nkomeza n’amaguru kuko ukwihangana kwanjye kungana n’ururo. Impamvu urugendo rwatinze nuko umuhanda bisi yari isanzwe inyuramo wagenewe abanyacyubahiro baturutse mu bihugu bitandukanye by’Afrurika baje kwitabira inama nkuru nyafurika kw’ishoramari. Sinanze abashyitsi rwose. Udasurwa aba ari umugome. Ariko na none dushyize mu gaciro, ndavuga ka kandi abayobozi bahora batubwira, hatumvikana ka kandi baciramo, kubuza abaturage uburenganzira bwo gukoresha imihanda yubatswe n’imisoro yabo ngo nugushimisha abashyitsi bangahe… ibyo ni ukubatesha agaciro! Nabisanisha na rya kandamiza rikorerwa abana ngo bicare hasi bahe intebe umushyitsi nkaho uwatumiye umushyitsi atigeze atekereza aho aza kumwicaza. Igisekeje kandi kinababaje nuko iyi nama igamije kwiga ku buryo abanyafurika twashyira hamwe ngo tuzamure ubukungu bw’umugabane yateje kandi izagukomeza guteza igihombo mu gihugu igihe cyose izamara. Urugero: umushoferi ko ataza kurenza amaturu abiri ku munsi araveresa iki itike ikiri kuri magana abiri mirongo itatu kandi aza kunywesha amavuta inshuro nyinshi ate n’umwanya ashakisha umuhanda nk’amazi yabuze aho atoborera? Umumotari wanyishyuje igihumbi aha magana atanu nawe akayatamo azenguruka Kigali ashakisha umuhanda iyi nama imumariye iki? Ibi murabona atari ukwipasa muremure? Si ubwa mbere, nubushije haba inama ihuza abakuru b’Afurika habaye ikibazo cyo kugenda. Ubu noneho byahumiye ku mirari kubera imvura. Ubwo uribaza gutonda umurongo muri gare ukanyagirwa utazi ko hari bisi iza kuboneka? Ese ubundi ko inama iba yateguwe amezi n’amezi mbere, kuki ntawatekereje ku buryo abaturage bazakomeza imirimo yabo batabangamiwe?
Ubwo hagati aho sinakubwira ibyongereza biba byaciye indimi ngo twahinduye Afurika. Byo nyine guharira umuhanda abantu mirongo na ukabuza uburenganzira bwa miriyoni na- nabyo wakagombye kubyibazaho. Niba ari imena bigeze aho ntimwabategera kajugujugu ko zihari? Iki kibazo Afurika iragihorana, abayobozi bafatwa nk’imana kandi bakagombye kuba abakozi b’abaturage. Nubwo ntawakopfora ngo avuge ko yabangamiwe n’amahitamo y’ubuyobozi si ukuvuga ko biba bitagaragara. Agahinda k’inkoko…
Icyo maze kubona muri iki gihugu ni uko imigambi myinshi ari myiza ariko ishyirwa mu bikorwa rya byinshi ntiriba ryizweho neza. Atari uko iyi mihanda mishyashya ntiyakabaye icukurwa uku bwije uko bukeye ngaho ngo fibre, ngaho ngo twabaze nabi tuyagure, ngaho ngo yatobotse; ngaho abaturage bahawe inka babuzwa kuragira… nibwo usanga mu Mushyikirano muzehe atonganya abayobozi nkaho ari abana bo mu mashuri abanza. Ibyo byose ni ukwipasa muremure. Kugira igitekerezo cyiza ntibihagije ngo ukore neza. Yego hamaze kubakwa byinshi mu myaka makumyabiri n’ine ishize ariko ntibihagije. Kubaga igihugu ni uguhozaho. Ikibazo gikomeye ni imyumvire y’abayobozi bamwe na bamwe. Nibaza ko iyo bumvise ijamba “kubaka” bahita batekereza amatafari. Wenda niyo mpamvu Kigali yubatse ariko ikaba ituwe na bake kubera ubushobozi. Ugasanga umucuruzi w’imyenda akodesha akumba ku madorari igihumbi kandi agurisha ishati kuri makumyabiri ku bakiriya bari mbarwa.
Ubu dufite ikibazo gikomeye cy’urubyiruko rufite ibitekerezo byubaka ariko kuko bitajyanye n’imitekerereze ishaje y’abayobozi bamwe na bamwe bigatuma bitwa ibipinga. Nimureke dupinge ntitugifite ubuzima bumwe. Iyo abenshi mwahaze ntimwibuka ko mwigeze gusabiriza. Mumbarize minisitiri w’urubyuruko niba nta soni agira iyo abashyitsi bamusabye aho bakwidagadurira akabura icyo abereka? Ese wa mugani, abaha akaradiyo ngo bumve ikinamico iyo bamusabye aho barebera za teyatere? Ese ayo madovize ni itegeko ko ajya mu ngagi gusa? Abahanzi ntibayakeneye ngo biteze imbere? Abafite utubari ntibayakeneye?
Niba koko umutekano ari wowe nkuko tubyemeza isi, kuki ntawe utekanye ku mufuka uretse abatuye mu duce tudasa n’ahandi? Nibaza ko tumaze gusirimuka ku buryo tutagikeneye kwiyerekana uko tutari. Kuba umuzungu avuga ko tuba mu bihuru, si ngombwa ko tubyuka twubaka amagorofa akarara amurika ijoro ryose ntawe amurikira kandi nyamara abenshi bakiri mu bihuru, wasanga icyihutirwa ari ukugira amazi n’amashanyarazi mu ngo zacu twese. Nidukomeza kwipasa muremure urubyiruko rw’ubu ruzagira akazi gakomeye ko gusana aho kongera itafari ku byubatswe.
Published on Nov 1st, 2016 by the Celebrity Show for Royal TV
Usually my interviews are in English with some exceptions in French. Loukman Nzeyimana, a TV moderator, thought it would be a good idea to share the little I know with the mass that does not speak English or French. And he was totally right. So here is me in Kinyarwanda for 22 minutes.
Journal is a simple, open video streaming platform that celebrates arts, culture, innovation and storytelling. When I was contacted by the team to write a piece in Kinyarwanda about the importance of storytelling, it hit me that every time one mentions Rwanda to a foreigner, the discussion begins with the genocide. Yet we have had great history embedded in poetry for centuries. I wanted to remind that. Too bad I can’t embed the video in the post but it’s on their page https://www.journal.rw/eric-1key/
As for the poem, here you go
FATA IKARMUMbere y’umwaduko w’inyandiko
Nta tushi nta rubaho
Abenge bataritwa inkandagirabitabo
Umwera uva ibukuru butari ibuzungu
Imana itaraba mungu
Kiriziya itarigabira kirazira
Abatware bataratangira gutangira i mahanga
Impanga zitaranikwa ku karubanda
Twari dufite amateka
Uburere butaraha intebe uburezi
Amasaku ataratubera urujijo ngo abarezi tubite “abareezi”
Guterekera no gucuragura bitaritirirwa amarozi
Shitani itahabwa icyicaro mu mpinga za Karisimbi
Amajoro ari ay’ibitaramo mbere ya yandi 100 y’icuraburindi
Amateka akiryohera amatwi mu migani
Abasizi bakigira intebe mu rukari i bwami
Bakandika amateka nta karamu, nta kayi
Twari dufite amateka
Iminsi yose igisa nta mabara arivangamo
Umwera atarakirwa na Sharangabo
Amateka yacu yabaga mu ndirimbo, mu myato, mu mivugo, mu binyeto, mu bisigo
Uririmi rutaracikamo kabiri ngo ducire nk’impiri
Urwacu rutaritwa urw’impirimbiri
Mbere y’uko tuganzwa na za “Ar” na “Ré” z’inkoroni
Uburebure cyangwa ubugufi bwa eri butararangirira i Kigali
Ntaravukira hagati y’ikinyarwanda n’igiswayiri
Twari dufite amateka
Ayo nzi angana na rwa ruro
Ayo nizera yo ni nkaho ntayo
Ni yo mpamvu nshishimura amafuti ngo ndasiga
Mbasangiza ibihe ndimo nganira n’ejo hazaza
Mu gakinjiro k’amagambo ndacura n’abacuranwa
Imfura icura bucura, buri wese ni ukwimenya
Jye naribuze
Amaso yaheze mu kirere, nishakira mu nyenyeri
Ndahumbya nkatsitara ku ijambo nka wa musazi
Ndi umusizi, niyo nazima aka kanya
Inganzo yanjye yazamurikira ejo hazaza
Ubutwari bwanjye bukomoka ku bambanjirije
Ni ingabo mu bitugu ninjiranye mu ruhando rw’abandika amateka ntakomanze
Naje nje gutera igikumwe ku ryavuzwe na Lumumba
“Umunsi wageze ko Afurika yiyandikira amateka”
Iki si ikinamico mwana wa, fata ikaramu. Andika!
This interview was conducted in a Q&A format with Sharon Kantengwa for The New Times.
Why choose poetry?
I don’t think I really chose poetry. Somehow it’s always been hidden somewhere inside me I guess when I decided to open my voice, that’s the voice that echoed. Life has always been my coach and time is the greatest poet there is. My lessons are derived from the many experiences that life brings.
What makes poetry interesting to you?
Poetry is all about honesty. That is a rare virtue that I deeply admire. It is also succinct but there are infinite ways to look at and interpret those lines and words. I am a curious being. Writing is travelling through the mind, time and space. I love the adventure that it brings.


text:
Nzabanita Boniface, umuvumvu wo mu Karere ka Nyagatare avuga ko kuva aho abahinzi batangiriye gutera imiti yica udukoko mu myaka, inzuki na zo zijya guhova zigapfa.
Akomeza avuga ko imyaka yose iterwamo umuti wica udukuko, nk’bigori, amashaza, ikawa iyo bitangiye kuzana indabo,inzuki zijya kuzihovayo, zataha zigapfira mu nzira.
Agira ati “Iyo rero zisanze ibyo bihingwa byaratewe umuti wica udusimba na zo zihita zipfa inyinshi tuzibona zaguye mu nzira.”
Akomeza avuga ko kuba inzuki zipfa bituma n’umusaruro w’ubuki ugabanuka kuko ngo nko mu mutiba wavamo ibiro biri hagati ya 10 na 15, havamo ibiro nka bitanu gusa.
Undi muvumvu witwa Batamuriza Justine wo mu Karere ka Gatsibo we avuga ko baterwa igihombo no guhura n’ibyonyi byangiza inzuki.
Muri byo hari n’abantu bajya mu mitiba kwishakiramo ubuki bwo kwirira ngo ugasanga bakoresheje umuriro mwinshi zigashya.
Gusa ariko umushinga witwa FIOM Rwanda, ushinzwe gutera inkunga amakoperative y’ubworozi bw’inzuki utangaza ko ugiye kwigisha abavumvu bo mu Ntara y’Iburasirazuba uburyo bakorora inzuki bakazirinda impfu zitunguranye.
Uwo mushinga wiyemeje kwigisha abo bavumvu uburyo bahinga ibihingwa hafi yaho bororera inzuki kugira ngo zijye ziba ari ho zitara zitarinze kujya kure.
Rukwatage Janvier, umukozi w’uwo mushinga avuga ko bimwe mu byo bazigisha abavumvu harimo guhinga indabo, gutera ibiti inzuki zikunda guhovaho.
Avuga kandi ko ari byiza gushyira ubwoko bw’ifu ahantu hatandukanye hafi y’imizinga kugira ngo inzuki zibone ibizitunga n’ibyo zikoramo ubuki.
Agira ati “Tuzabaha n’imizinga ya kizungu tunabahugure uburyo bakoramo ubwo bworozi bukabaha umusaruro.”
Abavumvu ariko bifuza ko bafashwa kugira ahantu hagari bakorera umwuga wabo w’ubworozi bw’inzuki kuko byabafasha kubona umusaruro mwinshi.
Ibitekerezo ( 3 )
tuzajya turya ubwibinwa
abantu nkabo mujye mubata muriyombi
Inzukizacu ziraharenganirarwose natwe hano ikigali mumurengewakanyinya mukarereka Nyarugenge akagarikaNyamweru tworora inzuki ariko imitibatera mumyaka irazimazerwose nta dumbo rikigeza hejuru yibihumbi50byinzuki usangazaracitse integehasigaye nkeya mugihe cyo gusura imizinga mutubwirire abobatarankunga natwe batugereho badufashe tworore byakijyambere banatwigishe badushakire n’ubwokobwiza bw’indabozogutera hafiyimizingay’inzukiwenda twazagira icyo turamura mwababyeyimwe dore uyumwakatwakuyeho!!!!!


text:
Umugoroba wo gushimira Musare Faustin usoje imirimo ye wabereye kuri Ambasade y’u Rwanda, ku mugoroba wo ku wa 14 Kamena 2018.
Nyinawase Pulchérie wigeze kuyobora Diaspora nyarwanda mu Bubiligi kimwe n’abandi bagiye bafata ijambo, bagaragaje ko igihe cyose bakoranye neza na Musare.
Yagize ati “Musare warakoze igihe cyose tumaranye mu Bubiligi twakwigiyeho byinshi, mu bushishozi n’ubwitonzi bwakuranze mu kazi kawe, watubereye kandi umubyeyi, umuvandimwe n’inshuti ku buryo buri wese uri hano abyumva neza kuko mu magambo biragoye kubivuga, cyakora ntitubabaye kuko ugiye mu Rwanda rwa Gasabo, abo mu Rwanda Rugari (Diaspora)natwe tuzajya tuza twisanga, namwe nimuza muze mwisanga.”
Diaspora yamushimiye ko yayibaye bugufi mu gihe yubakaga inzego zayo mu Bubiligi, zimaze gukomera.
Musare n’umuryango we bashimiye abagize Diaspora bagize igitekerezo cyo kubasezera nyuma yo gusoza imirimo yari ashinzwe mu Bubiligi.
Ati “Turacyari kumwe kuko gukorera igihugu ni ibya buri munsi aho turi hose kandi ubu itumanaho ryateye imbere tuzakomeza twungurane ibitekerezo.”
Abana n’ababyeyi bagize Itorero Itetero bizihije uyu mugoroba wari wanitabiriwe n’Ambasaderi w’u Rwanda mu Bubiligi, RugiraAmandin, bavuga imivugo, banasusurutswa n’umuhanzi Alphonsine Nyiratunga.
Amafoto: Jessica Rutayisire


text:
Inama y’Ubutaka ikomeje imirimo yayo i Johannesburg, muri Afurika y’Epfo. Iyo nama yakoreshejwe n’Umuryango w’Abibumbye izamara iminsi 10 yatangiye ku wa mbere, tariki ya 25 z’uku kwezi kwa 8. Intumwa zisaga ibihumbi 10 ziyirimo ziribanda ku buryo bwo kurwana ku bidukikije no gufasha abakene bo ku isi kwiteza imbere.
M’ugutangiza iyo nama ku wa mbere, Perezida Thabo Mbeki w’Afurika y’Epfo yavuze ko abatuye isi badashobora gukomeza kubaho nk’uko bimeze ubu, abenshi muri bo ari abakene, mu gihe imbarwa ari bo b’abakungu.
Ubu ku isi hari abantu basaga miriyari imwe batagira amazi meza bakoresha. Abandi bagera kuri miriyari 2 ntibagira uburyo bwo kwisukura kubera gukena.
Mu ntangiriro z’iyo nama, abari bayirimo na bo basabye ko habaho ibikorwa bigaragara mu rwego rwo kurwana ku bidukikije no kugera ku majyambere.
Mu bibazo byigwa mu rwego rw’amajyambere, hari imbogamizi ziterwa n’ibihugu byateye imbere mu majyambere - akaba ari na byo byanduza umwuka w’ikirere cyane, kimwe n’ibibazo by’ibidukikije mu bihugu bikennye.
Mu minsi itaha, izo ntumwa zizanita no ku bindi bibazo byihutirwa byugarije isi, harimo iby’ingufu, ubuhinzi, amazi meza n’ubuvuzi.
Mu cyumweru gitaha, abakuru b’ibihugu basaga 100 na bo bazigira hamwe gahunda yo gukemura ibyo bibazo. Gusa muri bo nta bwo Perezida George Bush wa Leta Zunze Ubumwe z’Amerika azaba arimo. Azaba ahagarariwe na Sekereteri wa Leta, Colin Powell.
Inama y’i Johannesburg ni yo ya mbere ibaye yiga iby’amajyambere atangiza nyuma y’imyaka 10 indi nama nkayo ibereye i Rio de Janeiro, muri Bresil, muri 1992.
Ubwo iyo nama yatangiraga ku wa mbere, Umunyamabanga Mukuru wayo, Nitin Desai wo m’Umuryango w’Abibumbye, yemeye ko nta byinshi byagezweho kuva mu nama y’i Rio de Janeiro. Kuri we, ngo imibereho y’abaturage yarushijeho kuba myiza bukeya, ndetse n’amategeko arwana ku bidukikije arakazwa. Gusa nk’ibibazo by’ubukene n’indwara ngo biracyari byose. Ndetse ubutaka, amazi n’amashyamba na byo ngo bikomeje kwangirika.Netin Desai yakomeje avuga ko gukemura ibyo bibazo birenze kwihutirwa. Urugero yatanze ni ihindagurika ry’ikirere rya buri kanya, byaba amapfa mu majy’epfo y’Afurika yugarije miriyoni 13 z’abantu, cyangwa se imyuzure i Burayi no muri Asia igera amajanja abantu bagera kuri miriyoni 10. Ibyo byose rero ngo birasaba ko isi yose ihagurukira rimwe.


text:
Hashize igihe kitari gito Kiliziya gatolika mu Rwanda ifite gahunda yo gushyira mu Kinyarwanda igitabo cy’Amsengesho Aherekeza Umunsi”Bréviaire” cyangwa “Prière du temps présent” mu gifaransa.
Ni umushinga watangiwe na Musenyeri Misago Agustini ubwo yayoboraga Komisiyo y’Abepisikopi Gatolika ishinzwe Liturujiya n’Amahame y’Ukwemera. Hari mu mwaka wa 2008.
Iki igitabo cyagizwemo uruhare n’abantu benshi harimo abaseminari bakuru bo mu Nyakibanda bafashije cyane mu kugishyira mu Kinyarwanda ndetse n’abapadiri batandukanye bakinogeje bayobowe n’Ubunyamabanga Bukuru bw’Inama y’Abepisikopi gatolika mu Rwanda.
Igitabo cy’Amasengesho Aherekeza Umunsi ubundi gikoreshwa cyane n’abapadiri n’abiyeguriyimana mu masengesho bavuga ku bihe bitandukanye by’umunsi. Kuba kigiye mu Kinyarwanda bizatuma n’abakristu batazi indimi z’amahanga bashobora gufatanya n’abapadiri mu rurimi kavukire rwabo.
Padiri Yohani Damaseni MANIRAHO,
Umunyambanga wungirije /CEPR


text:
Isupu ya Karoti
Ibikoresho
- Karoti 1 kg
- ibitunguru 2
- crème fraîche 3 c. à soupe
- ibiyiko 4 by’amavuta ya Elayo
- amazi 1.5l
- umunyu, poivre
Uko bitegurwa
- Hata ibitunguru ubikate, hata karoti hanyuma uzirape.
- Mu isafuriya, shyushya amavuta ushyiremo ibitunguru.
- Ongeramo karoti warapye ureke hashire iminota itanu uvanga.
- Shyiramo amazi ashyushye hanyuma upfundikire bibire iminota 15.
- Nyuma y’iyo minota yikureho, urebe ko karoti zahiye ureke bihore
- Yisye neza hanyuma ushyiremo umunyu na poivre.
- Shyiramo ya creme fraiche uvanga uyisubizeku muriro iminota micye.
- Yivaneho uyitegure igishyushye.
Recette yavuye kuri AZ cuisine


text:
URUKUNDO
Ibyo umugore utwite agomba kurya kugira ngo umwana uri mu nda agire ubuzima bwiza
Umugore utwite ahorana imbaraga nke kuko ibyo arya bitunga umubiri we n’uw’umwana umuri munda, ni ngombwa ko umugore utwite yita ku mirire ye kugira ngo ahaze umwana mu mavitamini akeneye amufasha kubaho neza kuva ku munsi wa mbere agisamwa kugeza avutse.
Mu mafunguro umubyeyi agomba kwibandaho hagomba kuba higanjemo ibirinda indwara kugira ngo hatagira ikibazo na kimwe cy’uburwayi ashobora guhura nacyo kuko iyo arwaye ubuzima bw’umwana we uri mu nda burahangirikira akaba ashobora no kuvukana ibibazo by’ubuzima cyangwa akavuka atuzuye.
Umugore utwite agomba kurya amafunguro arimo intungamubiri zihagije kandi akabikora buri munsi. Kugira ngo umwana akure neza igihe akiri mu nda, umubyeyi agomba kurya amafunguro akungahaye kuri Vitamin B12 kugirango imiyoboro y’amaraso (red blood cells) ibashe kwirema, akabona amafunguro arimo Vitamin C, Vitamin D kugirango habeho gukorwa kw’amagufwa ndetse n’amafunguro abonekamo zinc kugira ngo ubwonko bw’umwana bukure.
Umugore utwite agomba kurya amafunguro akize ku ntungamubiri (PROTINI)
Twifashishije ubushakashatsi bwakorewe muri Kminuza ya Harvad muri Amerika, mu gice cya Havard Medical School, umugore utwite agomba kurya:
1. Ifi
Umugore utwite asabwa kurya ifi mu gihe yifuza kubyara umwana udafite ikibazo kuko igira uruhari rukomeye mu gukomeza ubwonko n’imitejerereze by’umwana uri mu nda.
Umwarimu muri kaminuza ya The University of Medicine, Professor Lisa Eliot ndetse n’Umuhanga mu bya Siyansi, Rosalind Franklin bagaragaje ko umubyeyi utwite agomba kubona ifi nk’ifunguro ry’ibanze cyane cyane mu mezi atandatu ya mbere agisama kuko bituma ubwonko bw’umwana bukura vuba.
Professor Eliot akomeza agira inama abagore badakunda amafi ko byaba byiza bagannye abaganga bakababaza kubyo kurya basimbuza bishobora kugira umumaro umwe n’uw’ifi.
Mu gihe ubushobozi bwawe butakwemerera kubona ifi, ushobora gukoresha andi mafunguro akize ku ntungamubiri nk’umufa w’ibishyimbo, imboga (dodo), ubunyobwa,……
Andi mafunguro afite intungamubiri wafata mu gihe utwite ni :
Amata
Inyama
Amagi
Bikaba byiza iyo ufashe ibi byose ariko biherekezwa n’imbuto z’ubwoko butandukanye,
Impamvu nyamukuru umugore utwite agomba kurya imbuto ni uko zigira uruhari runini mu kurinda imyakura kuba yakwangirika.
Zimwe mu mbuto umugore utwite akwiye kwibandaho, gusa zikaribwa zamaze gusukurwa neza
- Umugore utwite asabwa kurya imbuto kugira ngo umwana uri mu nda ye atazahura n’ikibazo cy’imikurire y’ubwonko
Indimu
Amapapayi
Amatunda
Urunyanya
Umuneke
Kurya amafunguro aboneye ku mugore utwite bifasha kugeza umwuka mwiza (Oxygen) ku mwana uri mu nda no kurinda indwara zirimo umuvuduko w’amaraso.
Umugore utwite akwiye kwirinda ibisindisha aho biva bikagera kuko bigira ingaruka ku mikurire y’ubwonko haba mu gihe ari mu nda cyangwa nyuma yo kuvuka ashobora kuvukana ibibazo birimo kudafata ibyo yigishwa cyangwa kuba yavuka agaragaza ko afite ikibazo mu mutwe (idebile)
Kaminuza ya Haward n’abashakashatsi nk’Umwarimu muri kaminuza ya The University of Medicine, Professor Lisa Eliot ndetse n’Umuhanga mu bya Siyansi, Rosalind Franklin bakugira inama yo kurya aya mafunguro bakweretse hejuru ariko ugacungana n’ubwiyongere bw’ibiro byawe kuko uko urya byinshi niko umubyibuha, uko ugenda wiyongera kandi bishobora kukugiraho ingaruka zikomeye harimo no kuba wabyara mbere y’igihe.


text:
Mu gihugu cya Ghana hari umwihariko w’amasanduku bashyinguramo abitabye Imana afite udushya twinshi tutagaragara ahandi nko kuba bagukorera isanduku isa ni ikintu wakundaga cyane kurusha ibindi byose.
Mu bice bitandukanye by’abatuye isi usanga buri gace gafite umuco wihariye urugero muri iki gihugu cya Ghana amasanduku akorwa mu buryo butandukanye kandi usanga butangaje. Aho hakorwa amasanduku afite ishusho y’ifi ,indege ,inkweto ndetse n’ibindi .
Bamwe mu bakora aya masanduku bavugako impamvu nyamukuru bakora isanduku zimeze gutya aruko baba bashaka ko umuryango we umugurira ikintu gifite ishusho ry’icyo yakundaga ndetse no kumuha icyubahiro.
Uyu muco ahanini wiganje mu gace gaherereye mu burasirazuba bw’iki gihugu. Aya masanduku yanamuritswe ku mugaragaro na Jach Bell Gallery mu Gihugu cy’Ubwongereza.
Aya masanduku anyibukije ibintu bivugirwa ku IRIMBI.Usanga abanyamadini bavuga amagambo menshi yerekeye umuntu wapfuye.Bakavuga ko uwapfuye "yitabye imana".Ariko bitandukanye n’ibyo Bible yigisha.Nta hantu na hamwe Bible yigisha ko umuntu upfuye aba yitabye imana.Dore uko Bible yigisha ku Rupfu.Upfuye ntabwo aba yumva (Umubwiriza 9:5).None se yakitaba imana gute kandi atumva?Urugero:Igihe Yakobo bamubwiraga ko umuhungu we witwaga YOZEFU yapfuye,ntabwo yavuze ko umwana we yitabye imana.Ahubwo yavuze ko azasanga umwana we mu gitaka (Itagiriro 37:35).ADAMU amaze gukora icyaha,imana yamubwiye ko azapfa,agasubira mu gitaka (Itangiriro 3:19).Ntabwo yamubwiye ko azitaba imana nkuko amadini yigisha.Bible yigisha ko upfuye yakoraga ibyo imana idusaba,azazuka ku munsi w’imperuka,agahembwa ubuzima bw’iteka muli paradizo (Yohana 6:40).Abantu bapfa biberaga mu byisi gusa,biba birangiye batazazuka kuko imana ibafata nk’abanzi bayo (Yakobo 4:4).Bible ivuga ko igihano cy’abanyabyaha ari urupfu rwa burundu.Niba koko iyo dupfuye tuba twitabye imana,UMUZUKO ntabwo wazabaho.Ikindi kandi,twajya dukoresha umunsi mukuru ko umuntu wacu yitabye imana.Kuki se turira aho kwishima?


text:
KANDA HANO UREBE VIDEO
Mu gihugu cya Zambia, umukecuru uzwi ku izina rya Maria yafashe umwanzuro wo kujya ku ishuri mu rwego rwo kurwanya ubujiji no kutamenya gusoma no kwandika bituma ashimwa by’intangarugero ku bw’umwanzuro mwiza yafashe.
Ubuyobozi bw’ishuri uyu mukecuru yagiye gutangirira mo amasomo ye, aho ari kwigana n’Abana bato bacyigishwa gusoma ndetse na bamwe muri bo bakaba batangiye kuba inshuti ze magara, bwafashe icyemezo cyo kumushimira byimazeyo kubera kwihangana yagize ubwo yafataga icyemezo cyo gutangira ishuri atitaye kumyaka ya balimu bazamwigisha bangana nabuzukuru be.
Maria ajya gutangira ishuri yagiyeyo afite intego yo kurwanya ubujiji bwo kutamenya gusoma no kwandika, bityo igihe yaba yarabimenye bikamufasha kwikemurira ibibazo byo kwandika ndetse no gusoma ubutumwa butandukanye yakiriye byiyongeyeho kumenya n’amerekezo y’aho agiye igihe afashe urugendo.
Kujya gutangira ishuri kwe byatangaje benshi bamubonye mu mwenda wishuri ari kumwe n’abandi bana bigana,doreko hari nababyise amarorerwa yo kubona umukecuru yigana n’Abana bato bangana nabo abuzukuru be babyaye, gusa hagati aho abenshi muri bo harimo n’ubuyobozi bw’Ishuri bakomeje ku mushimira no kumwongerera imbaraga mu masomo ye.
Hon Buumba Malambo, umuyobozi w’ishuri uyu mukecuru yagiye kwigaho, watangaje aya makuru yagize ati:”Birashoboka cyane” Turashimira cyane nyogokuru Maria, dukwirakwiza iyi nkuru nziza. Umunyeshuri wacu wa mbere ukuze cyane mu mushinga wacu wa Azimai Apunzile wemeye no gutera inkunga nyogokuru Maria ngo yige abashe no kwandika izina rye ku myaka ye 74 y’amavuko.
Yakomeje Agira Ati” Ubwo yari amaze kumenya uko bafata ikaramu y’igiti (Pencil), narijijwe n’ibyishimo. Yahatse umugabo afite imyaka 14 yonyine, kandi mu buzima bwe ntiyari yarigeze agera mu ishuri. Akigera mu ishuri, intego ye ya mbere yari iyo kumenya nibura kwandika izina rye mbere y’uko apfa, kandi yabigezeho ku bufatanye n’uyu mushinga.”
Ubuyobozi bw’iri shuri bwanavuze ko Maria akwiye kubera urugero abandi bose banga gusubira ku mashuri ngo imyaka yarabasize kandi bagifite amahirwe yo kwiga bakunguka ubundi bumenyi bwo kumenya gusoma no kwandika bimwe mu bintu byibanze bigezweho muIsi ya none.
KWIZERA Juvenal-Ibyamamare.com


text:
Umuryango w’ivugabutumwa witwa Zoe Family Ministries wari wateguye igiterane cy’ivugabutumwa cyamaze iminsi 2. Ni igiterane cyiswe ‘Breakthrough"cyari cyatumiwemo umukozi w’Imana Bishop Dr .Halloway Stanfill wavuye muri Amerika ,akaba yaratanze impuguro zitandukanye aho yavuzeko Kubaka urugo utabitekerejeho kandi ugahitamo nabi uwo mushakana ari nko kujya koga muri Piscine ya metero 6 utazi koga .
Iki giterane cyahembuye imitima y’abakitabiriye
Iki giterane cyari gifite intego yanditse (...)
Home > Amakuru > Inkuru zicukumbuye
Inkuru zicukumbuye
Investigative news
-
Kigali: Kubaka urugo utabitekerejeho neza kandi ugahitamo nabi ninko kujya koga muri Piscine ndende utazi koga- Bishop Holloway Stanfill-Amafoto
4 September, by Ubwanditsi
Umuryango w’ivugabutumwa witwa Zoe Family Ministries wari wateguye igiterane cy’ivugabutumwa cyamaze iminsi 2. Ni igiterane cyiswe ‘Breakthrough"cyari cyatumiwemo umukozi w’Imana Bishop Dr .Halloway Stanfill wavuye muri Amerika ,akaba yaratanze impuguro zitandukanye aho yavuzeko Kubaka urugo utabitekerejeho kandi ugahitamo nabi uwo mushakana ari nko kujya koga muri Piscine ya metero 6 utazi koga .
-
Bamwe barabambwe ,abandi bashishurwaho impu bazira ubutumwa bwiza-Menya amateka yaranze intumwa 12 za Yesu kristo
6 January, by Ubwanditsi
Yesu yatoranyije mu bigishwa be abantu 12 abita intumwa kugirango bazasigare bakora umurimo, abaha ubutware, intego yariyo kwigisha abantu ko ubwami bwo mu ijuru buri hafi, abaha ubutware bwo gukiza abarwayi,kuzura abapfuye,gukiza ababembe no kwirukana abadayimoni. mu myaka itatu yamaze ku isi agaragara n’amaso y’umubiri.
Bibiliya ivugako Yesu yamaranye n’intumwa ikindi gihe kingana n’iminsi mirongo ine nyuma yo kuzuka abigisha iby’ubwami bw’Imana (ibyakoz 1:3).
Bibiliya iravuga ngo Ijambo (...)
-
Umuramyi Bikorimana Emmanuel (Bikemy ) yateye ubu Pasiteri umugongo ahitamo kugaruka muri ADEPR -Menya impamvu
18 October 2017, by Ubwanditsi
Bikorimana Emmanuel (Bikem) Umuririmbyi w’umuramyi warumaze igihe cy’amezi agera kuri atanu yaravuye mw’itorero yahozemo rya ADEPR akerekeza mw’itorero rya Agape Sancutual Church in Rwanda ndetse akimikirwa kuba umushumba w’itorero(Pasiteri ) ubu yamaze gutera umugongo ibi byubahiro by’ubupasiteri yigarukira kw’itorero rye yita umubyeyi rya ADEPR .
Uyu muririmbyi yarasanzwe ari umukristo wo mw’itorero rya ADEPR Paruwasi ya Rmera mu rurembo rw’umugi wa Kigali aha akaba ariho yongeye kwakirirwa (...)
-
Dore ibintu by’ingenzi umusore cyangwa umukobwa ukijijwe yagenderaho ahitamo uwo bazabana
6 September 2017, by Ubwanditsi
Guhitamo uwo muzashakana, ni kimwe mu byemezo by’ingenzi umusore/umukobwa ashobora gufata mu buzima bwe; akaba ari na yo mpamvu baba bagomba kubikorana ubwitonzi n’ubushishozi.
Nk’uko tubikesha igitabo “Umusore azeza inzira ye ate?” Cyanditswe na Tuyisenge Theophile(Philos), tugiye kurebera hamwe ibintu by’ingenzi umusore/umukobwa yashingiraho ahitamo uwo bazabana.
1. Kureba niba ugejeje igihe cyo kwinjira mu rukundo rwo kubaka urugo Iyo tuvuze ngo umuntu agomba kureba niba agejeje igihe (...)
-
Menya amarorerwa ateye isoni n’agahinda abera muri bimwe mu bigo by’ababikira.
4 September 2017, by Ubwanditsi
Barafatwa ku ngufu n’Abapadiri, bagatwita, bakazikuramo, bamwe bakahasiga ubuzima.
Byavuye mu mwandiko wa Micheline Carrier,Des pretres qui violent des religieuses
Mu bigo bibamo abihayimana bazwi kw’izina ry’Ababikira, haravugwa amarorerwa ahabera, aho bamwe muri bo bafatwa ku ngufu n’abapadiri, n’Abasenyeri, bakabategeka gukuramo inda, iyo batirukanywe mu bigo aho; yewe hari n’abagiye bakuramo inda bakahasiga ubuzima. Iyi nkuru itangazwa n’umubikira akaba n’umuganga, Donohue; washegeshwe (...)
-
Ese Bikira Mariya hari abandi bana yabyaye? Kuki akitwa isugi kandi yarabyaye? Ibi se abaporoso n’abahanga mw’iyobokamana barabyemera? Menya byinshi
15 August 2017, by Ubwanditsi
Kuri uyu wa kabiri tariki ya 15 Kanama 2017 ni umunsi mukuru muri Kiliziya Gaturika bizihiza ijyanwa mu ijuru rya Bikira Mariya wabyaye Yezu. Uyu mubyeyi yasize amateka akomeye aho Kiliziya gaturika imufata nk’umuntu ukomeye cyane.
Ese Bikira Mariya hari abandi bana yabyaye? Kuki agikomezwa kwitwa isugi kandi yarabyaye? Ibi se abaporotesitanti n’abahanga mu nyigisho z’iyobokamana barabyemera?
Isomere ibisubizo by’ibi bibazo wibaza mu nkuru iri munsi.
Nyina wa Jambo, Bikira Mariya (La (...)
-
Bishop Rugagi Innocent yavuzeko we na Perezida Paul Kagame baca agahigo ko kwemera ibintu bagahita babishyira mu bikorwa
15 July 2017, by Ubwanditsi
Bishop Rugagi Innocent umushumba mukuru w’amatorero ya Redeemed Gospel Church mu Rwanda ,ubwo yari mu giterane gisoza amasengesho y’iminsi ijana na makumyabiri iri torero ryari rimazemo iminsi yavuzeko we na Perezida Paul Kagame bahiga abandi bantu bose mu Rwanda mu kwemera ibintu bagahita babishyira mubikorwa. Ibi yabivuze abihereye ko ubwo aya masengesho yarageze mu minsi yo hagati yabwiye abakristo ko ababazwa n’ukuntu abakristo bataha nijoro cyane ugasanga bamwe babuze imodoka zibacyura (...)
-
Ese abantu bagiye bahabwa imyanya muri ADEPR badafite ubushobozi bizabagendera bite ubwo ingoma zihinduye imirishyo?
22 June 2017, by Ubwanditsi
Itorero rya ADEPR nyuma ya Genocide yakorewe abatutsi mu mwaka w’I 1994 ryateye imbere mu buryo bugaragarira buri wese haba mu burezi,ubuzima,imibanire n’andi matorero ndetse n’ibikorwa remezo bitandukanye n’ivugabutumwa ryagutse ,uko ryakataje mw’iterambere ni nako ibibazo byaturukaga k’ukutumvikana kw’abarwaniraga kuriyora byagiye byiyongera. Ibi byatangiye cyane ku ngoma y’umuvugizi Usabwimana Samueli wakundwaga cyane n’abakristo ku buryo bari baramwise ngo ni “bwere bw’itorero” ,uyu yaje (...)
-
Apotre Charles Rwandamura afite ihembe rihagarika intambara n’abagambanira igihugu bagatsindwa-Menya Amateka y’iri hembe
13 June 2017, by Ubwanditsi
Apotre Charles Rwandamura umuyobozi w’amatorero ya UCC (United Christians Church) kw’isi akaba n’umuyobozi w’ubumwe bw’amatorero y’abavutse ubwa kabiri (Born Again) yavuze kandi yerekana ihembe afite rifite ububasha bwo guhagarika intambara ndetse n’abagambanira igihugu cy’u Rwanda imigambi yabo ikaburizwamo.
Ibi yabivuze ubwo yari mu muhango wo gusengera amatora y’umukuru w’igihugu wakozwe n’ubumwe bw’amatorero y’abavutse ubwa kabiri kuri iki cyumweru taliki ya 10 Kamena 2017 kuri Stade ya Kicukiro. (...)
-
Rubavu: Imyaka ibaye 15 korali impuhwe iburiye abaririmbyi bayo mu mpanuka bakoze bajya mw’ivugabutumwa-Menya amateka akomeye y’uru rugendo
7 June 2017, by Ubwanditsi
Korali Impuhwe ikorera umurimo w’Imana mu ntara y’Iburengerazuba mu karere ka Rubavu mw’itorero rya ADEPR Paruwasi ya Gisenyi, imyaka ibaye 15 ibuze abahoze ari abaririmbyi n’abaterankunga bayo bagera kuri 12 bapfiriye mu mpanuka yabereye mu rugendo rw’ivugabutumwa bari bagiyemo mw’itorero rya ADEPR Mukingi mu cyahoze ari Gitarama hari mu mwaka wa 2002 .
Uru rugendo rwabereyemo iyi mpanuka rwabaye urw’amateka atazibagirana kuko korali Impuhwe gutaha kw’aba bageni ntibyayitunguye yaribizi ndetse (...)


text:
Umuyobozi wa brigade ya 201 ikorera mu turere twa Rubavu na Nyabihu, Colonel Muhizi Pascal, yasabye ababaturage kwirinda guhishira abagizi ba nabi bakwinjira baciye mu tuyira tutemewe hagati y’u Rwanda na Repubulika Iharanira Demokarasi ya Congo (RDC), bagambiriye guhungabanya umutekano.
Colonel Muhizi yabitangaje mu nama y’umutekano yaguye yabaye mu mpera z’icyumweru gishize, ubwo yaganiraga n’abaturage bo mu Murenge wa Rubavu uhana imbibi na RDC.
Yasabye abaturage kubumbatira umutekano bakirinda guhishira abagizi ba nabi kandi ko uzahishira umucengezi azaba yiyemeje ko iwe habaye ikigo cya gisirikare.
Yagize ati “Ingabo z’u Rwanda zihagaze neza, ziri mu birindiro, impungenge dufite ni uwasesera muri utu tuyira tutemewe akaza mukamuha indaro, uwo ni we uduteye ubwoba kuko mwaba mwabigizemo uruhare. Dufite amakuru ko hari abashaka kugerageza ariko ntiwabuza uwiyahura kwiyahura.”
Yakomweje ababwira ko Ingabo z’u Rwanda zitifuza ko hari umuturage wahungabana bitewe n’abacumbikiwe n’umuturanyi wabo.
Yakomeje agira ati “Bariya bakeya bari Nyiragongo na Rusayo, iyo babonye umuntu ubafasha mu bugizi bwa nabi bashobora kuza bakadukuramo umuntu cyangwa bakarasa amasasu abaturage bagahungabana, ibyo nibyo tudashaka.”
“Ntabwo dushaka ikintu kiduteranya n’abaturage, ntidushaka kuza gushaka umuntu wihishe mu nzu kuko yacumbikiwe n’umuntu wakabaye amufata akamushyikiriza ubuyobozi, aho kugirango uhagire ‘Camp Militaire’ kuko iyo wafashe umwanzi ukamushyira iwawe, ukamucumbikira, ubwo uba wiyemeje ko iwawe habaye ikigo cya gisirikare.”
Abaturage bo muri iyo mirenge biyemeje kurushaho kubumbatira umutekano wabo kuko bazi aho bavuye, cyane cyane mu bihe bikomeye banyuzemo by’intambara z’abazengezi ahagana mu 1997.
Umuyobozi wa brigade ya 201 ikorera mu turere twa Rubavu na Nyabihu, Colonel Muhizi Pascal
Colonel Muhizi yaganirije abaturage mu nama yaguye y’umutekano yabaye ku wa Gatanu w'Icyumweru gishize


text:
Mu murenge wa Nasho wo mu karere ka Kirehe, hegitari hafi 30 z’amasaka ageze mu gihe cyo gusambura yatemewe hasi ayandi aragirwamo inka ku mabwiriza y’inzego z’ibanze kuko bahinze ahagenewe inzuri, ba nyirazo bahabwa imbuto y’ubwatsi bw’amatungo ngo babutere neza bazahe n’abandi borozi.
Iki kibazo cyatangiye gusakuzwa mu ntangiriro za Mata uyu mwaka, aho abaturage biyemerera ko bakoze amakosa bagahinga ahagenewe inzuri ariko ko nanone batari bakwiye kuyatema abura igihe gito ngo yere kandi yaratewe akanakura ubuyobozi burebera.
Abaturage baganiriye na Radiyo Izuba bavuga ko bitabashimishije kuko bagiye kubateza igihombo gikomeye, umwe muri bo agira ati "Nta mbaraga mfite zo gutema amasaka nashoyemo amafaranga ageze nko ku bihumbi magana abiri, mfite hegitari enye nari ntegerejemo umusaruro".
Aba baturage bavuga ko basabye imbabazi ubuyobozi ngo nibura bubahe amezi abiri abe yeze ariko bikaba iby’ubusa, undi muri bo agira ati "Amasaka narayabagaye bahari, amasaka yari yarasambuye agiye kwera ndetse tunasaba n’imbabazi ngo baduhe gahunda ntituzongere guhingamo kuko twahabagiriye neza batere urwo rubingo ariko baranga".
Ubwo hakorwaga umuganda usoza ukwezi kwa Werurwe, abatuye akagari ka Rubirizi bavuga ko basabwe gukora umuganda wo gutema amasaka yahinzwe na bagenzi babo mu nzuri ariko bagerayo bakanga kuyatema, bababwira ko niba bibananiye bazayatemesha ba nyirayo ku ngufu.
Nyuma gato nibwo hahise hashyirwaho gahunda yo gusaba abayahinze kuyitemera utabikoze agacibwa amande.
Umunyamabanga Nshingwabikorwa w’Umurenge wa Nasho Kanzayire Consolee, yabwiye Radiyo Izuba ko abaturage basabwe kuyatema bitewe n’uko barenze ku mabwiriza akarere kabahaye avuga ko abayobozi, abahinzi n’abafite inzuri nta buhinzi buzongera gukorerwa mu nzuri guhera tariki 30 Ukuboza 2017.
Madame Kanzayire yagize ati "Twagiranye inama turabyemeranywa, twizera ko bagiye guha agaciro urwandiko rw’akarere rubaha amezi 3 nk’uko itegeko ribivuga ko batazongera kugira icyo bahingamo, tuza gushiduka dusanga abandi bantu batari na ba nyiri inzuri bagiyemo barahinga".
N’ubwo aba bahinzi bavuga ko bahawe uburenganzira na ba nyiri inzuri ngo bahingemo, uyu muyobozi avuga ko nta masezerano bafitanye kandi ko n’ubwo bayagirana bitemewe kuko ari imikoreshereze mibi y’ubutaka, akomeza agira ati "Tumaze kubibona twe twarabahamagaye tubategeka kugenda bakabyikuriramo ubwabo kuko babikoze babizi".
Minisiteri y’ubuhinzi n’ubworozi, MINAGRI, ivuga ko inzuri zifite ikibazo ari 6 zifite ubuso bwa hegitari 55 zahinzwe ku buso bungana na hegitari 28 zihingwa n’abaturage 23.
Mu Kiganiro NONAHA.com yagiranye na Ange Soubirous Tambineza uvugira Minisiteri y’Ubuhihinzi n’ubworozi, yashimangiye ko amakosa ari ay’abaturage akurikije amakuru yahawe n’inzego z’ibanze, yagize ati "Abahinze mu nzuri bakoze amakosa kuko bari bababujije ndetse banahawe umunsi ntarengwa, ariko babirenzeho. Ibi bikaba biri gukorwa mu ntara y’Iburasirazuba hose mu rwego rwo gukoresha ubutaka icyo bwagenewe, Ababirenzeho kandi babizi rero ni amakosa. Ariko no kurandura imyaka ntibyemewe".
Ba nyiri inzuri "Bahise bahabwa ubwatsi bwo gutera bwatanzwe na RAB basabwa kubutera neza bakazaha n’abandi borozi".
Ibi birakorwa mu gihe akarere ka Kirehe n’intara y’Iburasirazuba muri rusange hakunze kwibasirwa n’amapfa ndetse bikaba ngombwa ko na Leta igoboka abaturage akenshi kubera imyaka yumishwa n’izuba mu mirima.